Lelaki ‘conteng’ papan tanda jalan ditahan
Oleh KOSMO!

27 Oktober 2020, 4:05 pm
Oleh NOOR HASLIZA NUSI
GEORGE TOWN – Dua lelaki ditahan polis dipercayai selepas bertindak menconteng papan tanda jalan di beberapa kawasan pusat bandar ini gara-gara berang tidak menggunakan bahasa kebangsaan semalam.
Ketua Polis Daerah Timur Laut, Asisten Komisioner Soffian Santong berkata, lelaki tempatan berusia dalam lingkungan 30 dan 40-an itu ditahan selepas hadir menyerah diri di Ibu Pejabat Polis Daerah Timur Laut pada pukul 9.30 malam tadi.
Menurutnya, tangkapan dilakukan selepas polis menerima maklumat berkaitan perbuatan lelaki terbabit daripada orang awam.
“Hasil soal siasat ke atas mereka mendapati punca sebenar perbuatan itu adalah disebabkan tidak berpuas hati dengan penggunaan bahasa pada tulisan papan tanda jalan yang sepatutnya menggunakan bahasa Malaysia sebagai bahasa Kebangsaan.
“Kedua-dua lelaki terbabit telahpun dibebaskan dengan jaminan polis sebaik keterangan selesai diambil malam tadi,” katanya kepada Kosmo! di sini hari ini.

Beliau memberitahu, polis akan melengkapkan kertas siasatan kes terbabit sebelum merujuk kepada pihak Pendakwa Raya untuk mendapatkan arahan selanjutnya.
Tambahnya, kes tersebut akan disiasat mengikut Seksyen 427/Seksyen 505(c) dan Seksyen 233 Akta Komunikasi dan Multimedia 1998. – K! ONLINE


Pasar Ikan, Pasar Besar Kota Kinabalu tutup tiga hari
Oleh KOSMO!

27 Oktober 2020, 4:53 pm
Oleh IVAN AMIRUL
KOTA KINABALU – Pasar Besar Kota Kinabalu bakal ditutup selama tiga hari bermuka esok bagi pelaksanaan proses
sanitasi sebagai usaha mengekang penularan wabak Covid-19 di sekitar bandar raya ini.
Datuk Bandar Kota Kinabalu, Datuk Nordin Siman berkata, aktiviti sanitasi berkenaan meliputi kawasan pasar besar dan pasar ikan.
“Semua peniaga sudah dimaklumkan berkautan perkara ini.
“Kebanyakan mereka juga menyambut baik serta menyokong usaha yang dilakuian Dewan Bandaraya Kota Kinabalu (DBKK) terbabit.
“Makluman penutupan pasar selama tiga hari turut sudah dimaklumkan kepada semua pihak terlibat sejak beberapa hari lalu.

“Proses sanitasi akan diketuai oleh Kementerian Kesihatan (KKM) dengan beberapa agensi lain termasuk Jabatan Bomba dan Penyelamat Malaysia (JBPM),” katanya ketika dihubungi hari ini.
Dalam pada itu, Nordin berkata, langkah seumpama itu perlu diambil ekoran pasar adalah tumpuan orang awam dan peniaga setempat.
Sementara itu, beberapa peniaga yang ditemui turut bersetuju dengan tindakan itu dan menyokong penuh proses sanitasi yang akan dijalankan di pasar berkenaan.
Salah seorang peniaga Pasar Besar Kota Kinabalu, Badrul Limis, 30, berkata, walaupun pendapatan mereka bergantung kepada perniagaan di pasar berkenaan namun mereka percaya aspek kesihatan perlu diutamakan khususnya ketika pandemik Covid-19.
“Pendapatan peniaga di sini sememangnya amat terjejas sejak beberapa bulan lalu namun kita tiada pilihan selain memastikan tempat yang menjadi tumpuan ramai ini sentiasa bebas dari jangkitan Covid-19.
“Kita harap penularan wabak ini dapat dikawal sepenuhnya dalam masa terdekat supaya aktiviti di pasar ini kembali normal seperti sediakala sebelum ini,” katanya. – K! ONLINE


PKR terbuka bekerjasama dengan mana-mana ahli politik
27 Oktober 2020, 4:34 pm
KUALA LUMPUR – Ketua Pembangkang, Datuk Seri Anwar Ibrahim mendedahkan kesediaan Parti Keadilan Rakyat (PKR) untuk bekerjasama dengan mana-mana ahli politik.
Katanya, ia selaras dengan peringatan dan penegasan Raja-Raja Melayu berkenaan penyalahgunaan kuasa dan prinsip keadilan yang tidak harus dipandang enteng.
Bahkan, titah penegasan itu harus didukung oleh semua pihak yang punya kesedaran dan kejituan dalam menolak kebobrokan.
“Keadilan akan terus memperjuangkan agenda reformasi berpaksikan prinsip keadilan dan kesejahteraan untuk seluruh rakyat Malaysia.
“Kami sedia bekerjasama dengan mana-mana ahli politik yang mendambakan sebuah tatanan yang bebas daripada rasuah dan penyalahgunaan kuasa serta mengangkat politik nilai,” katanya dalam satu kenyataan hari ini.
Kenyataan itu keluar sehari selepas bekas Perdana Menteri, Datuk Seri Najib Tun Razak dilaporkan mencadangkan parti UMNO bekerjasama dengan Anwar dengan bersyarat.

Menurut Ahli Parlimen Port Dickson itu, sebarang usaha mengembalikan mandat rakyat mestilah berpaksikan keutamaan mempertahankan maruah bangsa dan negara tanpa menggadaikan prinsip perjuangan dan idealisme.
Dalam pada itu, Anwar berkata, Bajet 2021 yang akan dibentang kelak harus melibatkan usaha dan peranan kedua-dua pihak iaitu kerajaan dan pembangkang dalam merancang strategi menangani kesan pandemik Covid-19, pengangguran dan masalah kemiskinan. – K! ONLINE


Kerajaan pandang berat cubaan pihak tertentu persoal kesahihan data rasmi Covid-19
Oleh NOR IDAYU BOSRO

27 Oktober 2020, 4:41 pm
PUTRAJAYA – Percubaan pihak tertentu mempersoal kesahihan data rasmi yang diumum oleh Kementerian Kesihatan (KKM) setiap hari disifatkan sebagai perbuatan jahat untuk menimbulkan kekeliruan rakyat terhadap usaha kerajaan dalam menangani pandemik Covid-19.
Perkara itu antara yang dibincang dan dipandang berat dalam sidang Khas Majlis Keselamatan Negara (MKN) Pengurusan Pandemik Covid-19 yang dipengerusikan oleh Perdana Menteri, Tan Sri Muhyiddin Yassin hari ini.
Menteri Komunikasi dan Multimedia Malaysia, Datuk Saifuddin Abdullah berkata, Suruhanjaya Komunikasi dan Multimedia Malaysia (SKMM) dan Polis Diraja Malaysia (PDRM) sedang menyiasat kes itu dan tindakan tegas akan diambil ke atas mana-mana pihak yang tidak bertanggungjawab.
“Kerajaan sejak awal menangani pandemik Covid-19 sentiasa memastikan data-data pihak KKM adalah sahih.
“Percubaan mempersoal kesahihan data rasmi KKM ini adalah perbuatan jahat untuk sengaja mencetuskan ketidakyakinan rakyat terhadap usaha kerajaan menangani Covid-19,” katanya dalam satu kenyataan di sini hari ini.
Saifuddin berkata, pihaknya memberi jaminan bahawa data daripada pihak KKM yang disiar oleh saluran-saluran Radio Televisyen Malaysia (RTM) dan Bernama adalah sahih.

Beliau juga menasihati rakyat agar sentiasa menyemak terlebih dahulu kesahihan sesuatu berita daripada sumber rasmi atau boleh dipercayai serta berhati-hati sebelum menyebarkan sebarang kandungan yang diragui kesahihannya.
Sekiranya terdapat keraguan terhadap kesahihan sesuatu berita atau maklumat, layari www.sebenarnya.my atau salurkan maklumat kepada Pasukan Respon Pantas (PRP) di talian 03-8911 5103. – K! ONLINE


Mangsa-mangsa insiden Dayang Topaz selamat tiba di Jeti Pelabuhan Miri
27 Oktober 2020, 3:33 pm
KUALA LUMPUR – Mangsa-mangsa insiden MV Dayang Topaz selamat tiba di Jeti Pelabuhan Miri.
Pemangku Pengarah Bahagian Carilamat Dan Bantuan Bencana Agensi Penguatkuasaan Maritim Malaysia (APMM), Komander (M) Dr. Suzanna Razali Chan berkata kesemua yang selamat telah menjalani saringan Covid-19 seterusnya menerima rawatan susulan oleh petugas kesihatan pukul 2.30 petang tadi.
“Setakat ini sejumlah kru selamat yang telah berada di jeti ialah seramai 46 orang manakala selebihnya masih berada di kapal-kapal lain dalam aturan merapat ke pelabuhan.
“Bagi dakwaan yang tular melaporkan terdapat seorang lagi mangsa meninggal dunia, ketika ini ia masih belum disahkan dan pesawat udara Petronas sedang diatur gerak ke pelantar Baram B bagi proses pengesahan oleh pegawai perubatan Kementerian Kesihatan dan pihak polis,” katanya menerusi satu kenyataan hari ini.
Ujarnya, MRCC Putrajaya melaporkan MV Dayang Topaz berada di kawasan bersauh lebih kurang empat batu nautika dari Kuala Sungai Miri dan menanti kapal lain untuk merapat bagi tujuan memindahkan kru ke darat. – K! ONLINE


Bajet 2021 perlu dapat sokongan semua Ahli Parlimen
27 Oktober 2020, 4:57 pm
PETALING JAYA – Ahli Parlimen Machang, Datuk Ahmad Jazlan Yaakub berkata, Bajet 2021 yang akan dibentang pada sidang Parlimen minggu depan wajar mendapat sokongan penuh semua Ahli Parlimen.
Ujarnya, sokongan terhadap Bajet 2021 itu bukan soal kejayaan atau kegagalan Perdana Menteri, Tan Sri Muhyiddin Yassin.
“Ini bukan soal kejayaan atau kegagalan Perdana Menteri, ia soal rakyat, sekiranya belanjawan ini gagal, ia merupakan kegagalan dan kerugian buat rakyat, bukannya terhadap Perdana Menteri.
“Oleh itu, komitmen dan sokongan daripada semua Ahli Parlimen daripada kerajaan dan pembangkang wajar diterjemahkan dengan sokongan penuh kepada Perdana Menteri dalam menjunjung kasih terhadap titah Seri Paduka Baginda dan Majlis Raja-Raja pada sidang yang akan bermula pada 2 November 2020 nanti,” katanya dalam satu kenyataan hari ini.
Beliau yang juga Ahli Majlis Tertinggi UMNO berkata, sokongan terhadap Bajet 2021 menzahirkan muafakat antara kesemua Ahli Dewan Rakyat bagi menghapuskan rantaian Covid-18 serta memulihkan ekonomi.
Mengulas mengenai Agenda Pendamaian Nasional, Ahmad Jazlan berkata, ia membuktikan UMNO parti yang terbuka dalam merintis dan menunjangi perpaduan untuk semua tanpa mengira fahaman politik.

“Agenda ini secara langsung akan berupaya menghentikan polemik dan kecelaruan politik negara dari berterusan yang sama sekali tidak menguntungkan rakyat,” katanya. – K! ONLINE


Sidang DUN Perak lulus usul Peterana Diraja
Oleh MUHAMAD TARMIZE MOHD NOR

27 Oktober 2020, 4:00 pm
Oleh MUHAMAD TARMIZE MOHD. NOR
IPOH – Sidang Dewan Undangan Negeri (DUN) Perak hari ini meluluskan usul untuk menempatkan Peterana Diraja atau bangku tempat duduk buat raja di dalam DUN Perak yang dikhususkan untuk Sultan dan Raja Permaisuri Perak.
Usul tersebut diluluskan tanpa dibahaskan selepas mendapat sokongan sebulat suara daripada ahli-ahli dewan.
Terdahulu, usul berkenaan dibawa Menteri Besar Perak, Datuk Seri Ahmad Faizal Azumu yang disokong oleh Datuk Saarani Mohamad (BN-Kota Tampan).
Ketika membentangkan usul menjunjung kasih dan menyembah taat setia, Ahmad Faizal berkata, DUN Perak mencipta sejarah dengan mengambil langkah memartabatkan kedudukan institusi diraja.
Menurutnya, hal ini bagi memastikan institusi diraja sentiasa berada di tempat yang paling tinggi, selayaknya dengan peranan baginda sebagai payung negeri.

Beliau berkata, untuk itu pembaharuan yang diambil ialah dengan menetapkan Peterana Diraja dikhususkan untuk kegunaan Sultan dan Raja Permaisuri Perak berkuatkuasa serta merta.
“Menelusuri sejarah DUN Perak sejak persidangan pertama pada tahun 1948, sehingga kini, DUN negeri telah bertapak di tiga tempat yang berbeza.
“Namun, tiada pengkhususan kegunaan Peterana Diraja. Sejajar dengan pelbagai pembaharuan yang dilakukan secara berterusan oleh DUN Perak, ia pasti akan lebih bermakna dengan memartabatkan kedudukan Sultan dan Raja Permaisuri Perak pada kedudukan yang paling tinggi di dalam Dewan Negeri,” katanya dalam sidang DUN Perak di sini hari ini.
Untuk rekod, setiap kali pembukaan Persidangan DUN Perak, Sultan Perak dan Raja Permaisuri Perak akan ditempatkan di Peterana Diraja dalam dewan.
Selepas majlis perasmian,  Speaker DUN Perak akan ditempatkan di lokasi sama sepanjang persidangan berlangsung.
Selepas ketetapan terbaharu hari ini, kedudukan Speaker akan berada di bawah Peterana Diraja. – K! ONLINE


Polis kesan saksi kes bunuh
Oleh MOHD YUNUS YAKKUB

27 Oktober 2020, 4:11 pm
KLANG – Polis mengesan saksi yang mempunyai maklumat berhubung penemuan mayat seorang lelaki warga asing yang disyaki mangsa bunuh di dalam longkang Jalan Bestari 2A/KU7, Sungai Kapar di sini baru-baru ini.
Mayat lelaki berusia berusia 50-an itu ditemui dalam keadaan menangkup pada pukul 1.19 tengah hari, Ahad lalu.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penemuan itu hasil maklumat orang awam yang melalui kawasan tersebut.
Katanya, hasil bedah siasat mendapati lelaki itu yang mempunyai ketinggian hampir 170 sentimeter dan berjambang panjang sehingga ke dada.
“Pakaian semasa dijumpai adalah jenis kurta berwarna ungu dan seluar pendek berwarna putih hingga paras lutut.
“Kita mempercayai mayat tersebut telah dibuang lebih kurang seminggu sebelum ditemui,” katanya dalam kenyataan di sini hari ini.

Difahamkan, keadaan mayat yang tidak sempurna itu menyebabkan kesukaran bagi melihat kecederaannya yang dialami mangsa.
Jelas Nurulhuda, kes kini disiasat mengikut Seksyen 302 Kanun Keseksaan.
“Pihak polis meminta sesiapa yang kehilangan ahli keluarga atau mempunyai sebarang maklumat mengenai kes ini tampil untuk memberikan maklumat bagi membantu siasatan di Bahagian Siasatan Jenayah Ibu Pejabat Polis Klang Utara,” katanya. – K! ONLINE


OKU buta antara tujuh ditahan menagih dadah
Oleh TOREK SULONG

27 Oktober 2020, 4:03 pm
BACHOK – Agensi Anti Dadah Kebangsaan (AADK) Bachok menahan seorang lelaki orang kelainan upaya (OKU) cacat penglihatan ketika dia sedang khayal pil kuda dalam Ops Cegah di sebuah rumah di Kampung Kandis semalam.
Ketua Pegawai AADK Bachok, Zulkipli Muhammad berkata, lelaki berusia 41 tahun itu merupakan salah seorang daripada tujuh penagih dadah yang dicekup sewaktu serbuan dari rumah ke rumah di sekitar daerah ini oleh enam anggota bermula pukul 10 pagi hingga 7 petang semalam.
Menurutnya, dalam serbuan di rumah berkenaan, anggota AADK menahan OKU itu bersama jirannya yang berusia 23 tahun dan seorang remaja berusia 15 tahun.
“Hasil ujian saringan awal air kencing mendapati mereka bertiga positif dadah jenis methamphetamine dipercayai kesan pengambilan dadah jenis pil kuda.
“Jiran OKU dan remaja terbabit telah bertindak melarikan diri, namun percubaan mereka gagal apabila anggota AADK berjaya menghidu pergerakan mereka, ” katanya ketika ditemui Kosmo! di Pejabat AADK di sini hari ini.
Zulkipli berkata, anggota ADDK terpaksa memimpin tangan OKU berkenaaan untuk ujian saringan air kencing sebelum dia dibawa ke pejabat untuk proses dokumentasi.

Katanya, siasatan lanjut mendapati OKU berkenaan mula mengambil dadah sejak dua tahun lalu selepas dibuang oleh keluarganya yang tinggal di Gua Musang kerana tiada pekerjaan tetap.
“Dia kini tinggal bersama ibu saudaranya di daerah ini. Sebelum ini, dia pernah bekerja di sebuah syarikat pengangkutan di Pulau Pinang dan terlibat dalam satu kemalangan jalan raya sehingga menyebabkan kedua-dua saraf matanya rosak empat tahun lalu.
“OKU itu mengakui dia melepaskan gian dengan mengambil pil kuda dengan bantuan jirannya,” katanya.
Kesemua penagih yang ditahan disiasat mengikut Seksyen 3(1) Akta Penagih Dadah (Rawatan dan Pemulihan) 1983. – K! ONLINE


MN bakal buang pemimpin rosakkan hubungan
Oleh MOHD RASDAN AHMAD

27 Oktober 2020, 2:40 pm
KUALA LUMPUR – UMNO dan Pas akan mengambil tindakan membuang serta menolak mana-mana pemimpin yang cuba merosakkan hubungan Muafakat Nasional (MN) yang telah kukuh dibina demi penyatuan ummah sebelum ini.
Ahli Jawatankuasa Pas Pusat, Nik Mohamad Abduh Nik Abdul Aziz berkata, sejak MN termeterai setahun lalu, hubungan kedua parti terbesar orang Melayu itu berada dalam keadaan baik dan semakin dekat di hati rakyat.
“Saya yakin seluruh pimpinan UMNO dan Pas menjunjung MN yang diikat kukuh dengan nama Allah.
“Namun, jika ada pemimpin yang cuba merosakkannya, saya yakin seluruh ahli dan penyokong Pas serta UMNO akan segera menolak, bahkan membuangnya,” katanya menerusi hantaran dalam Facebook miliknya hari ini.
Bagaimanapun, Ahli Parlimen Bachok itu menegaskan bahawa kekeliruan yang berlaku tidak boleh menjadi punca dan alasan kepada kepanasan, kemarahan dan kebencian.
Tambahnya, ini merupakan ujian daripada Allah yang bertujuan menguji kekuatan dan kesabaran para hamba-Nya yang dirahmati.

“Tumpu kepada penyatuan, pemurnian dan kesepakatan. Hindari wasangka dan keraguan sesama sendiri. Kenali tipu daya musuh. Negara kita perlukan MN demi kesejahteraan bersama kerana tanpanya, tiadalah Perikatan Nasional.
“Tuhanku, aku berlindung dengan-Mu daripada hilangnya nikmat-Mu, bertukarnya afiat-Mu, kejutan kecelakaan daripada-Mu dan segala kemurkaan-Mu,” ujarnya. – K! ONLINE


7 maut letupan di sekolah agama
Oleh KOSMO!

27 Oktober 2020, 3:30 pm
PESHAWAR, Pakistan – Sekurang-kurangnya tujuh pelajar terbunuh dan sebilangan yang lain cedera dalam letupan bom di kelas pendidikan al-Quran sebuah sekolah agama di barat laut Pakistan hari ini, kata beberapa pegawai.
Pegawai kanan polis, Waqar Azim berkata, lebih 60 orang sedang belajar ketika letupan berlaku di madrasah berkenaan di Peshawar, kira-kira 170 kilometer ke barat Islamabad.
“Letupan berlaku semasa kelas al-Quran. Seseorang dilihat meletakkan sebuah beg di dalam madrasah,” kata Waqar kepada agensi berita AFP.
Katanya, individu yang membawa beg itu meninggalkan dewan kuliah sebelum letupan berlaku.
Seorang lagi pegawai polis, Mohammad berkata, sekurang-kurangnya tujuh orang terbunuh manakala lebih 50 mangsa cedera dalam serangan itu.
Angka kematian tersebut disahkan oleh jurucakap hospital tempatan, Mohammad Asim Khan yang menambah, tujuh mayat dan 70 orang yang cedera dibawa ke hospital itu.

“Sebilangan besar mangsa yang terkorban dan cedera akibat terkena bebola besi dan sesetengahnya melecur teruk,” katanya.
Semua mangsa yang meninggal dunia merupakan lelaki berusia antara 20 hingga 40 tahun, manakala guru dan kanak-kanak lelaki berumur 7 tahun adalah antara yang cedera.
Belum ada kumpulan mengaku bertanggungjawab melakukan serangan itu setakat ini.
Letupan berlaku selepas situasi di Pakistan tenang selama beberapa bulan.
Bandar Peshawar pernah menjadi pusat keganasan militan di negara itu dengan militan-militan menyasarkan pasukan keselamatan dan tempat awam. – AFP


Hajiji angkat sumpah sebagai ADUN
Oleh KOSMO!

27 Oktober 2020, 3:07 pm
Oleh IVAN AMIRUL
KOTA KINABALU – Ketua Menteri Sabah, Datuk Hajiji Noor mengangkat sumpah sebagai Ahli Dewan Undangan Negeri (ADUN) hari ini.
Hajiji yang juga ADUN Sulaman mengangkat sumpah di hadapan Speaker Dewan Undangan Negeri (DUN), Datuk Kadzim M. Yahya di dewan mesyuarat bangunan DUN Sabah.
Turut mengangkat sumpah selaku ADUN hari ini adalah ADUN Sulabayan yang juga Naib Presiden Parti Warisan Sabah (Warisan), Datuk Jaujan Sambakong selain dua ADUN Dilantik iaitu Presiden Parti Maju Sabah (SAPP), Datuk Yong Teck Lee dan Timbalan Ketua Srikandi BERSATU Sabah, Datuk Amisah Yassin.
Hajiji sebelum ini adalah antara lima ADUN yang tidak hadir pada sidang khas DUN Sabah bagi upacara mengangkat sumpah ADUN pada 9 Oktober lalu.
Beliau ketika itu dilaporkan sedang menjalani kuarantin kendiri sebelum disahkan positif Covid-19.

Ketua Badan Pimpinan Partj Pribumi Bersatu Malaysia (Bersatu) Sabah itu disahkan pulih daripada jangkitan Covid-19 pada 18 Oktober lalu dan dibenarkan keluar daripada Hospital Queen Elizabeth (HQE).
Dalam pada itu, turut menyaksikan angkat sumpah itu ialah Setiausaha Kerajaan Negeri Sabah, Datuk Safar Untong dan Setiausaha DUN Sabah, Shafaruddin Halide. – K! ONLINE


Eksekutif pentadbiran didakwa terima habuan lebih RM30,000
Oleh KOSMO!

27 Oktober 2020, 2:48 pm
Oleh OTHMAN YAHAYA
SUNGAI PETANI – Dua individu termasuk seorang eksekutif pentadbiran sebuah syarikat swasta di Gurun dekat sini ditahan kerana disyaki menerima habuan lebih RM30,000 daripada syarikat katering pada tahun lalu.
Lelaki berusia 36 tahun yang merupakan eksekutif pentadbiran syarikat tersebut ditahan di Pejabat Suruhanjaya Pencegahan Rasuah Malaysia (SPRM) Sungai Petani kira-kira pukul 6 petang semalam.
Turut ditahan ialah seorang wanita berusia 49 tahun yang merupakan bekas penyelia syarikat berkenaan.
Suspek wanita dibawa ke Mahkamah Sungai Petani di sini hari ini bagi mendapatkan perintah tahanan reman.
Sementara proses permohonan reman bagi suspek lelaki yang sedang mendapatkan rawatan di Hospital Sultan Abdul Halim (HSAH) di sini kerana mengalami masalah kesihatan dijalankan di hospital tersebut.

Penolong Pendaftar mahkamah berkenaan, Dalilah Ismail membenarkan suspek wanita dan lelaki masing-masing direman selama sehari dan dua hari bermula hari ini.
Suspek wanita turut dibawa ke HSAH dengan ambulans selepas proses permohonan reman selesai setelah dia mengadu sakit pada bahagian dada.
Kedua-dua suspek didakwa menerima habuan daripada sebuah syarikat katering sebanyak RM2,000 secara bulanan pada tahun lalu dengan jumlah keseluruhan yang diterima lebih RM30,000.
Perbuatan tersebut adalah sebagai balasan bagi memastikan dan memilih syarikat katering itu untuk majlis-majlis yang diadakan di syarikat mereka bekerja.
Pengarah SPRM negeri, Datuk Shaharom Nizam Abd. Manap ketika dihubungi mengesahkan penahanan tersebut dengan siasatan dilakukan mengikut Seksyen 17(a) Akta SPRM 2009. – K! ONLINE


Covid 19: Aktiviti sosial ditangguh selama 14 hari di Ketengah Jaya
Oleh KOSMO!

27 Oktober 2020, 2:45 pm
Oleh NIK NUR IZZATUL HAZWANI NIK ADNAN
DUNGUN – Penduduk Ketengah Jaya dekat sini dilarang menganjurkan sebarang aktiviti sosial terutama yang berskala besar dalam tempoh 14 hari sehingga 9 November depan.
Pegawai Daerah Dungun, Anuar Awang berkata, penangguhan aktiviti sosial itu termasuk penganjuran kenduri, pasar malam dan semua aktiviti keramaian.
“Arahan ini bertujuan untuk memutuskan rantaian pandemik Covid-19 yang sedang menular di kawasan Ketengah Jaya.
“Penduduk diminta sentiasa mematuhi prosedur operasi standard normal baharu terutama pemakaian pelitup muka, penjarakan fizikal dan kerap mencuci tangan,” katanya dalam satu kenyataan di sini hari ini.
Anuar yang juga Pengerusi Jawatankuasa Pengurusan Bencana Daerah Dungun berkata, individu yang kurang sihat pula diminta agar tidak mengunjungi tempat awam selain mendapatkan rawatan di hospital dan klinik kesihatan berdekatan.

Pada masa sama, beliau juga menasihatkan penduduk Ketengah Jaya agar tidak menyebarkan maklumat tidak sahih yang boleh menimbulkan kekeliruan awam.
“Jawatankuasa Pengurusan Bencana Daerah Dungun sentiasa mengemas kini maklumat kepada penduduk secara berkala,” katanya.
Difahamkan, setakat ini, enam daripada 21 pesakit dijangkit Covid-19 dari seluruh Terengganu yang sedang menerima rawatan berasal dari daerah Dungun. – K! ONLINE


Tiga lelaki termasuk pengarah syarikat direman berhubung pencemaran Sungai Kundang
Oleh KOSMO!

27 Oktober 2020, 3:22 pm
Oleh NUZULSHAM SHAMSUDDIN
SELAYANG – Tiga lelaki termasuk seorang pengarah syarikat di sebuah kilang memproses produk minyak kelapa sawit terpakai ditahan reman tujuh hari di Mahkamah Majistret di sini mulai hari ini hingga 2 November berhubung pencemaran air di Sungai Kundang, Rawang.
Perintah tahanan reman itu dikeluarkan oleh Majistret Nor Hafizah Rajuni ke atas kesemua suspek berusia antara 36 hingga 67 tahun selepas membenarkan permohonan polis untuk menahan reman mereka selama tujuh hari.
Difahamkan, kesemua mereka ditahan pada pukul 3 petang semalam di sebuah premis.
Kesemua suspek ditahan reman bagi membantu siasatan kes mengikut Seksyen 430 Kanun Keseksaan kerana melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.
Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-dua sekali jika sabit kesalahan.

Sebelum ini, media melaporkan siasatan awal Lembaga Urus Air Selangor (LUAS) mendapati, pencemaran bau itu berpunca daripada bahan biodiesel yang melebihi 10 ton pada aliran disyaki dari kawasan perindustrian Kundang Jaya.
Siasatan pencemaran itu kemudian membawa kepada sebuah kilang di kawasan perindustrian Kundang Jaya.
Kilang terbabit dikenakan surat arahan di bawah Seksyen 121(1) Enakmen LUAS 1999 untuk menghentikan serta-merta discaj efluen selain melaksanakan tindakan pembersihan segera. – K! ONLINE


PDRM umum pertukaran 34 pegawai kanan
Oleh AHMAD SHAHERMAN SHAMSURI

27 Oktober 2020, 2:51 pm
KUALA LUMPUR – Seramai 34 pegawai kanan Polis Diraja Malaysia (PDRM) terlibat dalam pertukaran yang berkuat kuasa 20 November depan.
Mendahului senarai adalah Ketua Polis Melaka Datuk Mat Kasim Karim akan bertukar jawatan dengan Timbalan Pengarah Pengurusan (Pentadbiran) Jabatan Pengurusan Bukit Aman, Datuk Abdul Majid Mohd. Ali.
Turut bertukar jawatan adalah Timbalan Pesuruhjaya Polis Sarawak Datuk Dev Kumar M.M. Sree dilantik sebagai Timbalan Pengarah Risikan/Operasi Jabatan Siasatan Jenayah Bukit Aman yang baharu menggantikan Datuk Mohd. Roze Shaari.
Mohd. Roze pula dilantik sebagai Timbalan Ketua Polis Kedah yang baharu berkuat kuasa pada tarikh tersebut.
Ketua Komunikasi Korporat PDRM, Urus Setia Ketua Polis Negara, Datuk Asmawati Ahmad berkata, Timbalan Pengarah Keselamatan Dalam Negeri dan Ketenteraman Awam (Pasukan Gerakan Khas), Jabatan Keselamatan Dalam Negeri dan Ketenteraman Awam Bukit Aman, Datuk Fisol Salleh, pula bertukar ke Timbalan Pesuruhjaya Polis Sarawak.
Katanya, tempat Fisol akan diisi oleh Timbalan Pengarah Keselamatan Dalam Negeri dan Ketenteraman Awam (Pasukan Gerakan Am) Jabatan Keselamatan Dalam Negeri dan Ketenteraman Awam Bukit Aman, Datuk Mastor Mohd. Ariff.

“Timbalan Pengarah Pengurusan (Perkhidmatan/Perjawatan) Jabatan Pengurusan Bukit Aman, Datuk Kasuahdi Ali akan bertukar sebagai Timbalan Pengarah Keselamatan Dalam Negeri dan Ketenteraman Awam (Pasukan Gerakan Am) Jabatan Keselamatan Dalam Negeri dan Ketenteraman Awam Bukit Aman.
“Timbalan Pengarah Pengurusan (Bahagian Dasar Sumber Manusia) Jabatan Pengurusan Bukit Aman Datuk Azmi Abu Kassim pula bakal mengisi jawatan Kasuahdi,”katanya dalam satu kenyataan di sini hari ini.
Menurut Asmawati, Ketua Jabatan Siasatan Jenayah (JSJ) Sarawak SAC Denis Leong Soon Kai dilantik sebagai Timbalan Pengarah Narkotik (Penguatkuasaan/Pencegahan/Kepolisan Am) JSJ Narkotik Bukit Aman.
“Timbalan Pengarah Narkotik (Penguatkuasaan/Pecegahan/Kepolisan Am) SAC Mat Zani @ Mohd Salahuddin Che Ali pula akan menyandang jawatan sebagai Ketua JSJ Sarawak,” katanya. – K! ONLINE


Lelaki warga emas dijumpai mati lemas
Oleh KOSMO!

27 Oktober 2020, 2:43 pm
Oleh ASLIZA MUSA
TELUK INTAN – Seorang lelaki warga emas yang dilaporkan hilang berhampiran Kunci Air Hardwork di Batu 12 di sini semalam ditemui mati lemas hari ini.
Mangsa, Woo Poh Meng, 69, dijumpai anggota Pasukan Bomba Sukarela (PBS) Langkap pada pukul 10.52 pagi kira-kira tiga kilometer dari kunci air tersebut.
Ketua Balai Bomba dan Penyelamat Teluk Intan, Ismail Mohd. Yunus berkata, operasi mencari mangsa dijalankan semalam setelah menerima maklumat kehilangan lelaki itu pada pukul 7.33 malam.
Katanya, mangsa dipercayai hilang di kawasan kunci air itu berikutan penemuan barangan peribadinya di lokasi tersebut.
“Kerja mencari dan menyelamat mangsa yang disambung hari ini diteruskan dengan kaedah pencarian di permukaan air di mana anggota Unit K9 mengesan dua spot sebelum Pasukan Penyelamat Di Air (PPDA) membuat selaman di kawasan tersebut.

“Pada masa sama, anggota PBS Langkap turut menjalankan pencarian menggunakan bot selepas kunci air di bahagian hilir sebelum menjumpai mangsa pada jarak tiga kilometer dari lokasi dia dipercayai terjatuh,” katanya ketika dihubungi di sini hari ini.
Menurut beliau, anggota PPDA kemudian turun ke lokasi mayat mangsa dijumpai menggunakan bot PBS Langkap berikutan air sungai yang cetek.
“Mangsa yang berjaya dinaikkan ke tebing diserahkan kepada pihak polis untuk tindakan lanjut.
“Operasi mencari dan menyelamat mangsa disertai 33 anggota melibatkan Balai Bomba dan Penyelamat Teluk Intan, PPDA Teluk Intan, Unit K9, PDRM, Pertahanan Awam Malaysia (APM), PBS Teluk Intan dan Langkap dan Jabatan Pengairan dan Saliran (JPS),” katanya. – K! ONLINE


Projek Kementerian Pertahanan, pegawai tinggi ATM didakwa rasuah
Oleh NUZULSHAM SHAMSUDDIN

27 Oktober 2020, 2:35 pm
KUALA LUMPUR – Dua pegawai tinggi dan seorang pesara Angkatan Tentera Malaysia (ATM) mengaku tidak bersalah di Mahkamah Sesyen di sini hari ini atas 17 pertuduhan meminta, menyetujui dan menerima rasuah berhubung projek di Kementerian Pertahanan tahun lalu.
Ketiga-tiga tertuduh iaitu Kolonel Che Ahmad Idris, 54, Brigedier Jeneral Mohammed Feizol Anuar Ayob, 50, dan pesara ATM, Leftenan Jeneral Datuk Sheikh Mokhsin Sheikh Hassan, 59, membuat pengakuan itu selepas kesemua pertuduhan dibacakan secara berasingan terhadap mereka di hadapan Hakim Datin Sabariah Othman.
Bagi tertuduh Che Ahmad, dia didakwa atas lima pertuduhan iaitu satu pertuduhan meminta suapan RM500,000, satu pertuduhan setuju terima suapan RM500,000 dan tiga pertuduhan  menerima suapan RM105,000 daripada Elias Jemadi Tajudin iaitu Pengarah FEHM Entity.
Wang itu adalah untuk tertuduh sebagai Ketua Cawangan Peperangan Siber Strategik, Bahagian Staf Perisikan Kementerian Pertahanan Malaysia mencadangkan pelantikan syarikat itu dilantik secara rundingan terus bagi perkhidmatan senggaraan untuk bahagian staf perisikan pertahanan.
Kesemua kesalahan itu didakwa dilakukan di Kompleks Perumahan Tun Osman Jewa, Kementerian Pertahanan, antara September 2019 hingga 7 April tahun ini.
Tertuduh Mohammed Feizol pula didakwa atas lima pertuduhan iaitu menerima rasuah berjumlah RM128,000 daripada Elias Jemadi melalui Nurin Nazwa Elias yang merupakan Penolong Pengurus dan Hishamuddin Johari selaku Pengarah Eksekutif syarikat berkenaan.

Wang itu diterima sebagai dorongan iaitu tertuduh sebagai penasihat ketenteraan kepada Menteri Pertahanan, Kementerian Pertahanan Malaysia (ketika kejadian) untuk membantu menyerahkan Surat  Niat untuk menjadi rakan strategik dan kontraktor senggaraan bagi peralatan perisikan Bahagian Staf Perisikan Pertahanan (BSPP), Kementerian Pertahanan.
Kesemua kesalahan itu didakwa dilakukan tempat parkir Masjid Khalid Al-Walid MINDEF, Jalan Padang Tembak Kampung Datuk Keramat, Taman Sri Hartamas, pejabat Syarikat FEHM Entity Sdn. Bhd., Jalan Wangsa Maju dan Bukit Melawati di sini antara 30 Oktober 2019 hingga 24 Jun tahun ini.
Sementara tertuduh Sheikh Mokhsin didakwa enam petuduhan iaitu iaitu satu pertuduhan meminta RM1 juta, satu pertuduhan bersetuju menerima RM1 juta dan empat tuduhan menerima RM266,000 daripada individu sama sebagai dorongan untuk tertuduh yang ketika itu sebagai Ketua Pengarah Perisikan Pertahanan, Bahagian Staf Perisikan Pertahanan, Kementerian Pertahanan Malaysia (ketika kejadian) untuk meluluskan cadangan syarikat sama dilantik secara rundingan terus bagi perkhidmatan sama.
Kesemua kesalahan itu didakwa dilakukan di Havana Club Concorde, Wisma Concorde, Jalan Sultan Ismail, Pejabat Ketua Pengarah Kementerian Pertahanan, Jalan Padang Tembak dan Jalan Dutamas di sini antara 20 Jun 2019 hingga 5 Jun tahun ini.
Dalam pada itu, Sheikh Mokhsin turut didakwa atas satu lagi pertuduhan sama menerima rasuah berjumlah RM50,000 daripada Syed Omar Syed Mohamad sebagai upah untuk diri tertuduh sebagai jawatan sama yang telah melantik Syarikat Malvus Sense Sdn. Bhd. melaksanakan perolehan, pembekalan, penghantaran, latihan dan pertauliahan 2 Sistem Khas yang dilakukan  pada 26 Jun lalu di pejabat Ketua Pengarah Perisikan Pertahanan Kementerian Pertahanan.
Bagi kesemua kesalahan itu ketiga-tiga tertuduh didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seskyen 24(1) akta sama.
Hukuman bagi seksyen itu memperuntukkan penjara maksimum 20 tahun dan denda tidak kurang lima kali ganda atau nilai suapan atau RM10,000 atau mana-mana yang lebih tinggi jika sabit kesalahan.
Terdahulu, Timbalan Pendakwa Raya, Muhammad Asraf Mohamed Tahir, Nik Isfahanie Tasnim Wan Abd Rahman masing-masing menawarkan jaminan RM100,000 terhadap ketiga- tiga tertuduh bagi kesemua pertuduhan dengan seorang penjamin, berserta syarat tambahan pasport diserahkan kepada mahkamah dan perlu melaporkan diri ke pejabat SPRM pada setiap bulan.
Sementara itu, Timbalan Pendakwa Raya, Siti Noor Hafizan Zakaria menawarkan ikat jamin RM20,000 bagi satu pertuduhan tambahan terhadap Sheikh Mokhsin.
Bagaimanapun, ketiga-tiga tertuduh dalam rayuan masing-masing menerusi peguam Gooi Soon Seng, Azrul Zulfikli Stork dan Datuk Mohd Shahrom Mohamad serta P.G Cyril memohon dibenarkan jaminan rendah dengan alasan kesemua tertuduh mempunyai tanggungan isteri dan anak.
Selepas mendengar permohonan kedua-dua belah pihak, Hakim Sabariah membenarkan tertuduh Che Ahmad diikat jamin RM80,000, diikuti Mohammed Feizol RM60,000 dan Sheikh Mokhsin RM110,000 dengan seorang penjamin berserta syarat tambahan mereka perlu melapor diri di pejabat SPRM sekali sebulam dan pasport diserahkan kepada mahkamah.
Tarikh 27 November ini ditetapkan sebutan semula kes dan serahan dokumen. – K! ONLINE


10,000 pegawai, anggota PDRM dikuarantin
Oleh MOHD RASDAN AHMAD

27 Oktober 2020, 2:24 pm
KUALA LUMPUR – Kementerian Dalam Negeri mengesahkan lebih 10,000 pegawai dan anggota polis dikuarantin, manakala sekurang-kurangnya 200 lagi sedang dirawat selepas disahkan positif Covid-19.
Menterinya, Datuk Seri Hamzah Zainudin berkata, kadar tinggi jangkitan dalam kalangan anggota Polis Diraja Malaysia (PDRM) tidak membantutkan keupayaan dan kekuatan pasukan itu dalam penugasan menjaga keselamatan serta keamanan negara.
“Pasukan polis adalah petugas barisan hadapan berpotensi besar terdedah wabak itu kerana berada paling hampir dengan rakyat yang belum dipastikan tahap jangkitan.
“Penularan Covid-19 semakin membimbangkan dan ramai petugas barisan hadapan telah terdedah risiko jangkitan wabak itu. Walaupun memakai pelitup muka, penugasan anggota polis memerlukan mereka berkomunikasi secara dekat dengan rakyat.
“Penjarakan fizikal tidak dapat diaplikasikan dengan sempurna dalam menentukan keselamatan dan keamanan negara, ketika ini sumber dan kekuatan polis juga telah digunakan secara maksimum,” katanya dalam satu kenyataan hari ini.
Sementara itu, Hamzah berkata, ada anggota polis turut ditugaskan membantu pihak imigresen untuk menghalang pencerobohan pendatang asing tanpa izin (PATI).

“Menerusi Ops Benteng antara 1 Mei hingga 18 Oktober lalu, pasukan keselamatan telah menahan 497 PATI dan 28 tekong yang cuba memasuki dan keluar negara melalui Sarawak,” katanya.
“Rakyat Malaysia perlu menghargai pengorbanan petugas barisan hadapan dan bersama-sama melawan wabak Covid-19 sebagaimana dititahkan oleh Yang di-Pertuan Agong,” jelasnya.
Tambahnya, penghargaan tertinggi harus diberikan kepada PDRM kerana sejak penularan wabak itu, ramai dalam kalangan anggota polis telah berjuang tanpa menghiraukan penat lelah.
“Ramai juga antara mereka masih belum berehat atau meluangkan waktu bersama keluarga.
“Kita sedang ketandusan masa dan sekarang bukan waktu untuk berpolitik atau melobi sokongan terhadap individu tertentu menjadi Perdana Menteri,” katanya. – K! ONLINE


Pelumba Cub Prix positif Covid-19
Oleh MUHAMMAD RIDUAN MOHD HANAFIAH

28 Oktober 2020, 9:41 pm
KUALA LUMPUR – Pelumba muda negara, Muzakkir Mohamed yang beraksi bersama pasukan Onexox TKKR SAG Team disahkan positif wabak Covid-19.
Muzakir yang beraksi dalam saingan Kejuaraan Cub Prix Malaysia Petronas 2020 mengakui dijangkiti wabak itu menerusi ciapan di laman sosial Instagram miliknya petang tadi.
“Salam semua, dukacita saya nak beritahu yang saya telah positif Covid-19 dan akan ke Hospital Sungai Buloh hari ini.
“Pada kenalan yang ada berjumpa saya bermula hari Khamis minggu lepas, tolong pergi buat ujian demi kebaikan anda sekeluarga.
“Saya ingin memohon maaf jika ada salah silap dan terkasar bahasa selama ini. Semoga kembali seperti sedia kala hendaknya, amin.
“Minggu lepas saya buat ujian selepas rakan serumah positif Covid-19. Saya rasa pening dan lesu setakat ini tetapi deria rasa masih ada,” kata Muzakkir.

Dalam satu kenyataan yang dikeluarkan TKKR, Muzakkir dijangkiti Covid-19 melalui rakan serumahnya yang bekerja di Lapangan Terbang Antarabangsa Kuala Lumpur (KLIA).
“Kali terakhir pasukan berjumpa dengan Muzzakir ialah pada 18 September lalu ketika perlumbaan Cub Prix pusingan keempat di Terengganu. Tiada kontak dengan pasukan di Seremban selepas tarikh tersebut.
“Saya harap pelumba dan kru sentiasa menjaga diri dan kebersihan serta mematuhi prosedur operasi standard yang ditetapkan oleh Kementerian Kesihatan (KKM),” katanya kepada Kosmo!.
Pusingan 6 Kejuaraan Cub Prix dijadualkan berlangsung di Litar Sepang pada hujung minggu ini juga terpaksa ditunda selepas lanjutan Perintah Kawalan Pergerakan Bersyarat (PKPB) sehingga 9 November ini. – K! ONLINE


209 institusi pendidikan di daerah Kuching ditutup
Oleh NOR IDAYU BOSRO

28 Oktober 2020, 11:25 pm
PUTRAJAYA – Sebanyak 209 buah institusi pendidikan di seluruh daerah Kuching, Sarawak akan ditutup mulai Jumaat hingga 13 November depan berikutan peningkatan kes Covid-19 di kawasan terbabit yang kini dikategorikan sebagai zon merah.
Keputusan itu selaras dengan perutusan Perdana Menteri, Tan Sri Muhyiddin Yassin pada 6 Oktober lalu berhubung keputusan kerajaan untuk menutup sekolah di kawasan-kawasan yang disahkan zon merah oleh Kementerian Kesihatan (KKM).
Kementerian Pendidikan (KPM) dalam satu kenyataan berkata, bilangan sekolah terbabit merangkumi sekolah rendah dan menengah di bawah KPM selain institusi pendidikan guru serta sekolah swasta yang berdaftar dengan KPM.
“Senarai institusi pendidikan yang ditutup di daerah Seremban akan dimuat naik di portal serta platform media sosial rasmi KPM untuk rujukan ibu bapa, penjaga serta warga sekolah dan institusi terbabit,” katanya di sini hari ini.
KPM berkata, sekolah dan institusi yang mempunyai asrama juga ditutup dan ibu bapa serta penjaga perlu mengambil murid yang tinggal di asrama tersebut untuk pulang.
“Bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan institusi berkaitan sepanjang tempoh penutupan sekolah akan berada di bawah penjagaan warden asrama.

“Keperluan makan dan minum murid sepanjang tempoh tersebut akan disediakan oleh pihak sekolah dan institusi berkenaan,” katanya.
Sementara itu, KPM berkata, murid-murid yang perlu menduduki peperiksaan antarabangsa seperti yang telah dijadualkan sepanjang tempoh penutupan institusi pendidikan perlu mendapatkan surat dari sekolah masing-masing untuk menghadiri peperiksaan.
KPM berkata, pentadbir sekolah serta semua institusi pendidikan diarah untuk memastikan guru-guru, tenaga pengajar serta murid dan pelajar melaksanakan pengajaran dan pembelajaran di rumah.
“Manual pengajaran dan pembelajaran di rumah boleh dimuat turun di portal rasmi www.moe.gov.my,” katanya.
Dalam hal ini, KPM berkata, pihaknya sentiasa memantau situasi di seluruh negara serta sentiasa bekerjasama dengan Majlis Keselamatan Negara (MKN) dan KKM.
“Sebarang pemakluman berhubung penutupan sekolah dan institusi pendidikan akan dibuat dari semasa ke semasa,” katanya. -K! ONLINE


Asia Poly kembali untung pada suku ketiga 2020
Oleh KOSMO!

28 Oktober 2020, 9:13 pm
KUALA LUMPUR – Asia Poly Holdings Bhd. (Asia Poly) mencatat untung bersih sebanyak RM4.09 juta pada suku ketiga tahun kewangan berakhir 30 September 2020 berbanding rugi bersih sebanyak RM2.13 juta pada suku sama tahun sebelumnya
Hasil syarikat yang disenaraikan di Pasaran ACE dan terlibat dalam pengilangan kepingan acuan arkilik itu tumbuh sebanyak 49.05 peratus kepada RM30.12 juta berbanding RM20.21 juta
Menurut Pengerusi Eksekutif Asia Poly, Datuk Yeo Boon Leong, peningkatan tersebut dipacu daripada permintaan kukuh di pasaran tempatan dan juga eksport.
Keputusan yang menggalakkan pada suku ketiga itu telah menyumbang kepada hasil terkumpul dan keuntungan bersih bagi sembilan bulan Kumpulan tersebut kepada RM57.29 juta dan RM4.70 juta masing-masing, berbanding tempoh yang sama tahun sebelumnya.
“Prestasi ini meletakkan Asia Poly dalam arah yang baik untuk kembali untung pada tahun kewangan berakhir 31 Disember 2020 selepas mencatat kerugian sejak dua tahun berturut-turut sebelum in,” katanya dalam kenyataan di sini semalam.


Putera Mateen dedah penyakit Almarhum Putera Azim
Oleh MOHD RIDZAUDDIN ROSLAN

28 Oktober 2020, 11:53 pm
PETALING JAYA- Almarhum Pengiran Muda Abdul Azim Bolkiah disahkan menghidapi penyakit vaskulitis sistematik atau penyakit autoimun kronik sejak awal tahun ini sebelum menghembuskan nafas pada 24 Oktober lalu.
Perkara itu didedahkan oleh adinda Almarhum, Pengiran Muda Abdul Mateen Bolkiah menerusi status terbaharu di laman sosial Instagram beliau semalam.
Menurut Putera Abdul Mateen, penyakit autoimun merupakan satu keadaan di mana sistem imun menjadi tidak normal dan menyerang tisu Almarhum kekandanya sendiri.
“Pada masa sama, dia juga menghidapi gangguan bipolar yang membuatkan pertarungan (melawan penyakit) menjadi sukar.
“Akhirnya, abang saya berdepan masalah pelbagai kegagalan organ akibat penyakit itu seterusnya menjadi punca kepada pemergianya pada 24 Oktober lalu,” katanya.
Menurutnya, beliau berkongsi perkara itu susulan merasakan ia yang mahu dilakukan oleh Almarhum kekandanya.

“Kami ingin berkongsi maklumat mengenai penyakit itu kerana saya tahu, inilah yang mahu dilakukan oleh kekanda saya.
“Meskipun saya dan seluruh keluarga bersedih dan amat menyayanginya, namun kami tahu Allah lebih sayangkan beliau. Sesungguhnya kita adalah milik Allah dan kepada-Nya kita kembali,” luahnya.
Pada masa sama, Putera Abdul Mateen turut menyifatkan Almarhum sebagai insan penting di dalam kehidupannya.
“Hari yang dilalui tidak pernah membosankan kerana Abang Azim selalu ada. Dia suka membuat kejutan dan bergurau.
“Gelak tawanya begitu membahagiakan walaupun perkara itu melucukan atau tidak. Semua orang pasti akan tertawa dengannya. Beliau menjalani kehidupan yang membahagiakan.
“Saya juga meluangkan setiap masa sepanjang zaman kanak-kanak bersama dengan Abang Azim dan Almarhum banyak mengajar dan menjadikan siapa saya pada hari ini,” katanya.


Laman Facebook Presiden Perancis mula ‘diserang’ rakyat Malaysia
Oleh MOHD. HUSNI MOHD. NOOR

28 Oktober 2020, 9:50 pm
PUTRAJAYA – Laman Facebook milik Presiden Perancis, Emmanuel Macron mula ‘diserang’ rakyat Malaysia susulan isu kontroversi penerbitan karikatur Nabi Muhammad oleh Charlie Hebdo.
Petang tadi, ‘tentera bawang’ Malaysia dilihat mula menyerang laman Facebook Macron sebagai reaksi terhadap kenyataan terbuka dibuat Presiden Perancis itu baru-baru ini yang seolah-olah menyokong tindakan akhbar berkenaan.
Tinjauan Kosmo! di laman Facebook Macron mendapati, rakyat Malaysia berkongsi frasa ‘Mak Kau Hijau’ pada ruangan komen pada setiap hantaran di Facebook berkenaan.
Salah seorang netizen, Mohammad Fairuz Jumain meletakkan komen ‘La hijau la mak kau’ pada ruangan komen di salah satu hantaran Macron di Facebook sebagai tanda protes dan kecewa.
Manakala, seorang lagi netizen, Ahmad Syakir Sazili turut berkongsi komen dalam perkataan Perancis, ‘Ta mère est verte’ yang juga bermaksud Mak Kau Hijau jika dialih ke bahasa Melayu.
Biarpun nampak kelakar dan mungkin frasa itu gagal difahami sendiri oleh Macron, namun sekurang-kurangnya rakyat Malaysia bersatu hati dan mencari platform tepat untuk meluahkan rasa kecewa terhadap penghinaan dibuat terhadap Islam.

Serangan berbentuk komen ‘Mak Kau Hijau’ di laman Facebook khususnya yang berpusat di luar negara bukan asing bagi netizen Malaysia.
Pada September lalu, tentera bawang Malaysia turut menyerang laman Facebook Freemansons dan laman Facebook ahli politik Taiwan, Li Zheng Hao pada April lalu.
Isu kontroversi penerbitan karikatur Nabi Muhammad oleh akhbar mingguan satira, Charlie Hebdo mendapat kecaman umat Islam di seluruh dunia termasuk Malaysia.
Malah, ia diburukkan lagi dengan kenyataan terbuka Macron yang mempertahankan tindakan akhbar berkenaan menyiarkan karikatur itu sekali gus dikatakan menghina Islam.
Sebelum ini, Kementerian Luar dalam kenyataan mengutuk sekeras-kerasnya tindakan menerbitkan karikatur itu dan ia seolah-olah tidak menghormati agama Islam serta lebih dua bilion umat Islam di seluruh dunia.
Pada masa sama, Menteri di Jabatan Perdana Menteri, Datuk Seri Zulkifli Mohamad Al-Bakri turut mengutuskan surat khusus kepada Duta Perancis di Malaysia dan menyatakan kekesalan terhadap isu berkenaan.
Terbaharu, Kementerian Luar telah memanggil Kuasa Usaha Sementara, Kedutaan Besar Perancis di Kuala Lumpur bagi menyatakan kegusaran Malaysia terhadap peningkatan ketegangan, ucapan berunsur kebencian dan fitnah terhadap Islam berkait isu berkenaan. -K! ONLINE


Felda terbit sukuk bernilai RM9.9 bilion
Oleh MUHAMMAD IKHWAN IDERIS

28 Oktober 2020, 9:10 pm
KUALA LUMPUR – Lembaga Kemajuan Tanah Persekutuan (Felda) akan menerbitkan sukuk bernilai RM9.9 bilion dengan jaminan kerajaan sebagai usaha awal untuk memulihkan institusi berkenaan.
Terbitan sukuk itu merupakan salah satu daripada pendekatan yang diambil kerajaan melalui Pelan Pemulihan Felda.
Menteri di Jabatan Perdana Menteri (Ekonomi), Datuk Seri Mustapa Mohamed berkata, cadangan lain yang disenaraikan dalam pelan tersebut ialah penstrukturan semula hutang dengan institusi kewangan dan menamatkan Perjanjian Pajakan Tanah (LLA) menerusi usaha untuk meningkatkan pendapatan teras dari tanah ladang Felda.
Langkah pemulihan lain ialah dengan meningkatkan daya berdikari peneroka.
“Antara masalah utama yang dihadapi Felda adalah struktur modal yang tidak mampan dan bebanan hutang yang tinggi iaitu berjumlah RM10.6 bilion.
“Ia berpunca daripada sumber pendapatan yang berkurangan terutamanya penerimaan bayaran pajakan bagi 351,000 hektar tanah ladang dan perkongsian keuntungan yang rendah berbanding jangkaan di bawah LLA,” katanya dalam kenyataan yang dikeluarkan di sini semalam.
Felda memiliki tanah lebih daripada 850,000 hektar dengan 450, 632 hektar dimiliki peneroka manakala 350,733 hektar lagi dipajakkan kepada FGV Holdings Bhd.

Sehingga tahun 2019, bilangan peneroka, ahli keluarga dan generasi baharu Felda adalah seramai 1,113,902 orang.
Selain itu, Mustapa menjelaskan, melalui pelan tersebut, kedudukan kewangan Felda dijangka mencatatkan aliran positif bermula tahun 2023 dengan pelaksanaan inisiatif-inisiatif tersebut.
Namun katanya, penyelesaian isu-isu yang dihadapi oleh Felda tidak akan lengkap tanpa pengukuhan tadbir urus serta kecekapan dalam menguruskan ladang.


Noor Hisham, warga KKM kelesuan lawan Covid-19
Oleh NOR IDAYU BOSRO

28 Oktober 2020, 10:38 pm
PUTRAJAYA – Perang menentang pandemik Covid-19 yang berlanjutan sejak awal tahun sebelum memasuki gelombang ketiga awal bulan ini ternyata memberikan kesan dan tekanan bukan sahaja kepada petugas barisan hadapan malah kepada warga kerja Kementerian Kesihatan (KKM).
Ketua Pengarah Kesihatan, Tan Sri Dr Noor Hisham Abdullah berkata, beliau sendiri turut mengalami kelesuan serta tekanan mental dan fizikal yang amat tinggi seperti yang dirasai barisan petugas hadapan lain.
Katanya, ini kerana, dia termasuk warga KKM lain di setiap lapisan peringkat ‘berperang’ tanpa henti secara berterusan untuk 10 bulan sejak permulaan pandemik Covid-19 di negara ini.
“Kalau kita lihat kelesuan mental dan fizikal bukan di lapangan bahkan di KKM juga ada kelesuan dari segi mental dan fizikal kerana berperang tanpa henti selama 10 bulan.
“Setiap lapisan warga kerja KKM menjalankan tugas dengan sebaik mungkin dan mungkin ada yang mengalami tekanan tinggi.” katanya pada sidang akhbar di sini hari ini.
Noor Hisham berkata, keadaan itu menyebabkan dia sukar untuk melelapkan mata pada waktu malam kerana sering memikirkan cara untuk menyelesaikan masalah tersebut.

“KP (Ketua Pengarah Kesihatan) juga tidak boleh tidur kerana perlu fikirkan pelbagai cara untuk selesaikan masalah ini. Kadang-kadang terbangun pukul 3 atau 4 pagi.
“Kalau diberi rehat pun kami tidak boleh berehat kerana masih memikirkan masalah sama,” katanya.
Bagaimanapun, beliau berkata rata-rata kakitangan KKM termasuk di Sabah masih dapat bertahan dalam peperangan melawan Covid-19 di negara ini.
“Menerusi sidang video bersama pakar-pakar di Sabah pagi tadi, saya dapat bertanyakan keadaan mereka dan rata-rata masih bersemangat tinggi,” katanya.
Beliau berkata, cara kerja penggiliran antara lain dapat membolehkan petugas-petugas kesihatan mendapat rehat sebelum mereka kembali bertugas. -K! ONLINE


204 petugas kesihatan lapor diri hari ini
Oleh NOR IDAYU BOSRO

28 Oktober 2020, 9:27 pm
PUTRAJAYA – Seramai 204 petugas kesihatan termasuk 165 orang Jururawat Terlatih telah melapor diri dan ditempatkan di fasiliti-fasiliti di Sabah setakat petang tadi.
Selain itu, seramai 18 orang Juruteknologi Makmal Perubatan dan 21 orang Penolong Pegawai Kesihatan Persekitaran turut melapor diri di Sabah dalam usaha mengekang penularan Covid-19 di negeri tersebut.
Ketua Pengarah Kesihatan, Tan Sri Dr. Noor Hisham Abdullah berkata, baki seramai 152 petugas kesihatan akan melapor diri pada hari Jumaat ini.
“Lebih ramai akan melapor diri setelah keputusan ujian RT-PCR dan pemeriksaan kesihatan mereka selesai,” katanya pada sidang akhbar di sini hari ini.
Beliau berkata, secara keseluruhannya 1,045 kakitangan telah dimobilisasi ke Sabah dengan 667 daripada melibatkan gerakan secara dalam negeri manakala 378 adalah dari Semenanjung.
“Daripada jumlah itu, 150 adalah kakitangan Kesihatan Awam manakala 895 kakitangan Perubatan,” katanya.

Noor Hisham berkata, Suruhanjaya Perkhidmatan Awam (SPA) sebelum ini telah meluluskan pelantikan sejumlah 1,223 calon baharu bagi jawatan di bawah KKM. -K! ONLINE


6 ditahan tipu jual beli sarung tangan getah bernilai RM1.28 juta
28 Oktober 2020, 9:06 pm
PETALING JAYA – Enam individu termasuk empat wanita ditahan terlibat dalam kes penipuan jual beli sarung tangan getah bernilai RM1.28 juta.
Kesemua suspek berusia lingkungan 20 hingga 45 tahun ditahan pada pukul 10.30 malam di sebuah pejabat di Jalan Tun Razak, Kuala Lumpur semalam.
Ketua Polis Daerah Petaling Jaya, Nik Ezanee Mohd. Faisal berkata, bertindak atas maklumat dibuat seorang lelaki berusia 28 tahun pada 13 Oktober lalu mengatakan diperdaya suspek wanita dalam urusan pembelian 39,000 sarungan tangan getah.
“Hasil siasatan mendapati mangsa yang juga pengarah sebuah syarikat menempah sarungan tangan getah bernilai RM1.28 juta pada 8 September lalu dan membuat pembayaran dalam dua transaksi pada keesokan hari.
“Bagaimanapun suspek memberitahu akan memulangkan wang mangsa sebelum 13 Oktober susulan stok sarung tangan getah itu tidak diperoleh seperti mana dijanjikan,” katanya dalam satu kenyataan hari ini.
Menurutnya lagi, suspek kemudian memberikan resit transaksi serta cek palsu bagi menyakinkan mangsa.

“Mangsa yang rasa diperdaya selepas mendapati cek tersebut palsu membuat laporan polis sebelum kita menahan enam.
Turut dirampas dalam serbuan, 10 buah telefon bimbit, sebuah komputer, cop-cop syarikat dan tujuh fail syarikat mengadungi pelbagai dokumen.
“Hasil semakan mendapati seorang suspek wanita berusia 30-an memiliki rekod dikehendaki polis bersabit empat laporan kes menipu,” ujarnya.
Tambah Nik Ezanee, kesemua suspek direman selama empat hari bagi membantu siasatan mengikut Sekyen 420 Kanun Keseksaan iaitu menipu.-K! ONLINE


Penutupan institusi pendidikan di Labuan dilanjutkan hingga 13 November
Oleh NOR IDAYU BOSRO

28 Oktober 2020, 10:49 pm
PUTRAJAYA – Semua 31 institusi pendidikan yang berdaftar dengan KPM di Wilayah Persekutuan Labuan akan terus ditutup sehingga 13 November depan.
Keputusan itu selaras dengan pengumuman pelanjutan tempoh Perintah Kawalan Pergerakan Bersyarat (PKPB) di seluruh Labuan dari 31 Oktober ini hingga 13 November depan.
Kementerian Pendidikan (KPM) dalam satu kenyataan berkata, penutupan itu membabitkan tadika, sekolah harian, sekolah berasrama penuh, sekolah swasta, Kolej Vokasional, dan Kolej Matrikulasi.
Justeru ini, katanya, pentadbir sekolah serta institusi pendidikan diarah untuk memastikan guru-guru, tenaga pengajar serta murid dan pelajar terus melaksanakan pengajaran dan pembelajaran di rumah.
Manual pengajaran dan pembelajaran di rumah boleh dimuat turun di portal www.moe.gov.my.
Kosmo! 15 Oktober lalu melaporkan, penutupan institusi pendidikan yang berdaftar dengan KPM di Labuan melibatkan 19,262 murid dan pelajar. -K! ONLINE


FAM tunggu jawapan FIFA isu Sumareh
Oleh MUHAMAD ARDIE PUTRA SUHAIMI

28 Oktober 2020, 8:50 pm
KUALA LUMPUR – Persatuan Bola Sepak Malaysia (FAM) mengesahkan, pihaknya menerima surat keputusan daripada Persatuan Bola Sepak Pahang (PBNP) yang telah menghukum pemain naturalisasi negara, Mohamadou Sumareh dengan penggantungan selama dua tahun.
Sumareh yang kini beraksi bersama Police Tero FC di Liga Thailand, didapati bersalah terhadap empat kesalahan dan dikenakan hukuman gantung dua tahun oleh PBNP bagi setiap kesalahan tersebut daripada sebarang aktiviti bola sepak.
Bagaimanapun, Setiausaha Agung FAM, Stuart Ramalingam mengesahkan, pihaknya tetap akan menunggu keputusan di peringkat Majlis Penyelesaian Pertikaian (DRC) Persekutuan Bola Sepak Antarabangsa (FIFA) sebelum membuat sebarang tindakan lanjut.
“Seperti yang telah ditegaskan oleh FAM sebelum ini, pertikaian di antara PBNP dan Sumareh kini dalam siasatan FIFA. Lantaran itu, FAM perlu menghormati proses perundangan badan induk dunia terlebih dahulu sebelum mengambil tindakan lanjut.
“Justeru, untuk tidak mengeruhkan lagi keadaan, FAM tidak akan memberi sebarang ulasan berhubung perkara ini sehingga FIFA membuat keputusan di peringkat DRC FIFA,” katanya dalam satu kenyataan hari ini.
Sebagai rekod, pemain kelahiran Gambia itu sebelum ini mencetuskan kontroversi selepas menamatkan kontraknya bersama Pahang atas alasan peribadi pada Ogos lalu. – K! ONLINE


SunCon terima kontrak bernilai RM333 juta
Oleh MUHAMMAD IKHWAN IDERIS

28 Oktober 2020, 8:56 pm
KUALA LUMPUR – Sunway Construction Group Bhd. (SunCon) telah menerima empat surat anugerah (LOA) daripada Lembaga Lebuh raya Kebangsaan India (NHAI) dan F&N Group of Companies bernilai RM333 juta.
Pengarah Urusan Kumpulan SunCon, Chung Soo Kiong berkata, LOA daripada NHAI adalah untuk membina lebuh raya dua lorong sepanjang 31.5 kilometer di Tamil Nadu, bernilai RM315 juta termasuk kontrak operasi dan penyelenggaraan selama 15 tahun pada RM850,000 setahun.

Menurut beliau, kontrak berkenaan diberikan kepada konsortium Sunway Construction Sdn. Bhd. bersama RNS Infrastructure Limited, iaitu syarikat tempatan yang terlibat dalam perniagaan pembinaan, pendidikan, hotel dan loji janakuasa.
Selain itu, SunCon menerusi subsidiari tidak langsungnya, Sunway Engineering Sdn. Bhd. memperoleh tiga LOA daripada F&N bagi pembinaan bumbung solar di Shah Alam dan Pulau Indah, Selangor serta Karak, Pahang dengan nilai keseluruhan RM18.1 juta.
“Kami berbesar hati kerana dapat mengukuhkan kedudukan sedia ada di India.
“Kami optimis SunCon berada pada posisi terbaik untuk memanfaatkan pelbagai peluang di pasaran sana.

“Di peringkat domestik pula, Kumpulan telah merekodkan kemajuan luar biasa dalam perniagaan tenaga baharu,” katanya dalam kenyataan yang dikeluarkan di sini semalam.
Menurut, Soo Kiong, SunCon telah berjaya mengatasi sasaran buku pesanan baharu berjumlah RM2 bilion bagi tahun kewangan berakhir Disember 2020, dalam suasana ekonomi yang mencabar kini.
“Termasuk projek yang baharu diumumkan, jumlah keseluruhan projek baharu SunCon adalah RM2.3 bilion.
“Ini mencerminkan prestasi berdaya tahan kami meskipun dalam keadaan kemelesetan ekonomi dan kami berada pada posisi terbaik untuk terus mengejar peluang baharu, selari dengan pelan perkembangan kumpulan,” katanya.


Tiga sekolah di Kedah masih ditutup
Oleh MOHD. RIFAAT ABD. HAMID

28 Oktober 2020, 8:01 pm
ALOR SETAR – Tiga buah sekolah di negeri ini masih ditutup susulan kes positif Covid-19 membabitkan warganya selain terletak dalam kawasan Perintah Kawalan Pergerakan Bersyarat (PKPB).
Tiga sekolah tersebut adalah Sekolah Menengah Kebangsaan (SMK) Syed Mohamed Al-Bukhary dan SMK Sultanah Bahiyah di daerah Kota Setar serta Sekolah Kebangsaan (SK) Dalam Wang di daerah Baling.
Pengerusi Jawatankuasa Agama dan Pendidikan Kedah, Datuk Najmi Ahmad berkata, semua pelajar kecuali dari SK Dalam Wang kini menjalani pengajaran dan pembelajaran (PdP) secara dalam talian.
“Capaian internet lemah yang dihadapi pelajar dan guru dari SK Dalam Wang di Baling menyebabkan proses PdP secara dalam talian tidak dapat dijalankan.
“Jadi, kita telah mengarahkan pengurusan sekolah tersebut menjalankan sesi PdP secara manual,” katanya.
Beliau berkata demikian pada Program Musaadah Yayasan Dakwah Islamiah Malaysia (Yadim)  di hadapan Penjara Alor Setar di sini hari ini.

Mengulas lanjut, kata Najmi, PdP secara manual memerlukan kalangan guru menyediakan nota dan tugasan sebelum pihak waris mengambilnya di lokasi tertentu.
“Rungutan sikit-sikit itu adalah tetapi masing masing perlu faham keadaan yang berlaku, nak buat sepenuhnya (pembelajaran) memang tidak dapat.
“Ibu bapa diharap dapat memahami keadaan yang kita hadapi sekarang ni,” ujarnya.
Kementerian Pendidikan sebelum ini mengarahkan SK Dalam Wang yang terletak dalam kawasan PKPB Kampung Padang Che Mas, Baling ditutup mulai 18 Oktober hingga 31 Oktober.
SMK Syed Mohamad Al-Bukhary dan SMK Sultanah Bahiyah di daerah Kota Setar pula diarah tutup selama tujuh hari bermula 25 Oktober hingga 31 Oktober. – K! ONLINE


3 sekolah di Ketengah Jaya ditutup
Oleh NIK NUR IZZATUL HAZWANI NIK ADNAN

28 Oktober 2020, 8:49 pm
DUNGUN – Tiga sekolah merangkumi dua sekolah menengah dan sebuah sekolah rendah di Ketengah Jaya dekat sini diarah tutup serta-merta berikutan penularan Covid-19 dalam kalangan murid dan pelajarnya.
Pengerusi Jawatankuasa Kerajaan Tempatan, Perumahan, Kesihatan
dan Alam Sekitar Terengganu, Dr. Alias Razak berkata, sekolah terlibat ialah Sekolah Kebangsaan (SK) Kerteh 1, Sekolah Menengah Kebangsaan (SMK) Ketengah Jaya dan SMK Teja Putera.
“SK Kerteh 1 dan SMK Ketengah Jaya diarah tutup selama seminggu manakala SMK Teja Putera pula selama 14 hari.
“Penutupan itu disebabkan kes positif Covid-19 melibatkan murid dan pelajar ketiga-tiga sekolah berkenaan,” katanya ketika dihubungi Kosmo! di sini hari ini.
Alias memberitahu, kesemua sekolah yang terjejas tersebut akan menjalani proses sanitasi sepanjang tempoh penutupan itu.
Sementara itu, Jabatan Kesihatan Negeri Terengganu pula menerusi kenyataannya memaklumkan sebanyak 11 kes baharu positif Covid-19 telah dicatatkan di mukim Rasau yang turut merangkumi Ketengah Jaya hari ini.

Dalam pada itu, Ketua Polis Daerah Dungun Superintendan Baharudin Abdullah berkata,
situasi semasa pandemik Covid-19 di kawasan Ketengah Jaya masih terkawal dan masih dikategorikan sebagai zon Perintah Kawalan Pergerakan Pemulihan (PKPP).
“Setakat perintah ‘lockdown’ (berkurung) tidak dilaksanakan di kawasan (Ketengah Jaya) tersebut.
“Saya minta masyarakat setempat tidak panik dan sentiasa mematuhi prosedur operasi standard (SOP) ditetapkan terutama pemakaian pelitup muka dan penjarakan fizikal,” katanya.
Kosmo! Online semalam melaporkan Pengerusi Jawatankuasa Pengurusan Bencana Daerah Dungun, Anuar Awang
mengarahkan semua operasi pasar malam, aktiviti keramaian, kenduri-kendara dan program berskala besar di Ketengah Jaya ditangguhkan selama 14 hari sehingga 9 November depan.
Beliau yang juga Pegawai Daerah Dungun memberitahu, langkah itu bertujuan memutuskan rantaian pandemik Covid-19 yang sedang menular di daerah ini terutama di Ketengah Jaya. – K! ONLINE


MPOB berjaya hasilkan formulasi margerin baharu
Oleh KOSMO!

28 Oktober 2020, 9:02 pm
KUALA LUMPUR – Lembaga Minyak Sawit Malaysia (MPOB) telah berjaya menghasilkan formulasi marjerin dengan lemak struktur berasaskan sawit yang sesuai untuk suhu refrigerasi dan tanpa refrigerasi.
Formula tersebut telah ditemui oleh sekumpulan penyelidik yang diketuai oleh Dr. Sivaruby Kanagaratnam.
Menurut Sivaruby, formulasi marjerin itu boleh digunakan pada julat suhu besar iaitu dari 5 darjah Celsius hingga 35 darjah Celsius.
Ini bermakna, marjerin refrigerasi boleh digunakan terus dari peti sejuk dan tidak mengalami pemisahan minyak pada suhu penggunaan.
Marjerin tanpa refrigerasi pula mempunyai takat lebur lebih tinggi kerana ia disimpan dan digunakan dalam julat suhu 25 darjah Celsius hingga 35 darjah Celsius.

Produk itu boleh mengeras jika disimpan pada suhu rendah daripada 10 darjah Celsius.

“Oleh itu, kedua-dua jenis marjerin ini memerlukan dua jenis adunan minyak berbeza untuk memenuhi suhu penyimpanan berbeza,” katanya dalam kenyataan baru-baru ini.
Sivaruby menjelaskan, marjerin ciptaan MPOB ini diformulasikan dengan lemak khusus berasaskan sawit dan lemak ini berupaya membentuk jaringan kristal minyak untuk pengstrukturan produk marjerin refrigerasi dan tanpa refrigerasi, menjadikannya sangat berbeza daripada segi fizikal dan kimia.
Selain itu, formulasi marjerin ini adalah 100 peratus berasaskan tumbuhan, lebih efektif daripada segi kos kerana tidak memerlukan penyejukan.
“Justeru itu, ia dapat menjimatkan kos pengangkutan dan penyimpanan.
Kilang yang mempunyai kelengkapan asas dengan suhu bilik 25 darjah Celsius sudah mencukupi untuk menghasilkan marjerin ini.
“Oleh itu, pengilang marjerin digalakkan untuk mengkomersialkan marjerin yang diformulasikan oleh MPOB,” terangnya.
Selain itu, ia juga merupakan produk nilai tambah kepada marjerin sedia ada.


Kutipan hasil Kedah kurang RM100 juta
Oleh MOHD. RAFIE AZIMI

28 Oktober 2020, 8:50 pm
ALOR SETAR – Penularan wabak Covid-19 di negara ini membawa kesan kepada kutipan hasil kerajaan negeri apabila berkurangan hampir RM100 juta berbanding unjuran ditetapkan dalam Bajet Kedah 2020.
Menteri Besar, Muhammad Sanusi Md. Nor berkata, beliau yakin cabaran sama turut dihadapi oleh negeri-negeri lain.
Malah, menurutnya,  beliau juga menjangkakan ancaman Covid-19 akan terus memberi kesan kepada ekonomi pada tahun hadapan.
“Perkara itu akan diperincikan dalam pembentangan Bajet Kedah 2021 pada 15 November depan dengan tumpuan akan diberi kepada usaha mengaktifkan sektor ekonomi serta memaksimumkan kutipan hasil,” katanya.
Beliau berkata demikian pada sidang akhbar selepas mempengerusikan Mesyuarat Exco di Wisma Darul Aman di sini hari ini.
Bajet Kedah 2020 yang dibentangkan oleh bekas Menteri Besar, Datuk Seri Mukhriz Tun Mahathir pada Oktober tahun lalu menganggarkan kutipan hasil sebanyak RM701.94 juta.

Muhammad Sanusi menambah, Bajet Kedah 2021 akan mengambil tema bersandarkan slogan kerajaan negeri iaitu ‘Kedah Sejahtera, Nikmat Untuk Semua’.
“Kita mahu memaksimumkan kutipan hasil bagi menyebar luaskan lagi kerja-kerja kebajikan di negeri ini.
“Namun, kita yakin limpahan hasil daripada projek besar seperti pembinaan lima loji rawatan air yang bermula pada Disember serta Januari tahun depan akan membawa kitaran ekonomi positif dalam pelbagai sektor termasuk pekerjaan,” katanya.
Selain itu, menurutnya,  beliau turut menetapkan petunjuk pestasi Utama untuk menyelesaikan hutang kritikal menjelang Disember tahun ini,” katanya. – K! ONLINE


KPDNHEP wujudkan pelan kontigensi hadapi banjir
Oleh SUBKHI SUDARJI

28 Oktober 2020, 8:55 pm
PUTRAJAYA – Kementerian Perdagangan Dalam Negeri Dan Hal Ehwal Pengguna (KPDNHEP) menyediakan Pelan Kontigensi Kawal Seliaan Bekalan Barang Kawalan dan Keperluan Asas Dalam Menghadapi Fenomena Bencana Alam sebagai langkah proaktif untuk menghadapi banjir tahun ini.
Pengarah Penguatkuasa KPDNHEP, Datuk Iskandar Halim Sulaiman berkata pelan kontigensi itu bertujuan memastikan bekalan keperluan asas tidak terputus dan mencukupi ketika musim tengkujuh yang dijangka berlaku bulan November dan Disember ini.
“Keadaan ini dikhuatiri berpotensi mengganggu sistem pengangkutan dan secara tidak langsung menjejaskan pengedaran bekalan makanan dan barangan keperluan di negeri-negeri yang terlibat.
“KPDNHEP yang dipertanggungjawabkan untuk memastikan barangan keperluan asas mencukupi dan stabil, sentiasa melaksanakan pemantauan secara berterusan sejak Perintah Kawalan Pergerakan di seluruh negara bermula 18 Mac hingga sekarang,” katanya dalam satu kenyataan di sini hari ini.
Iskandar Halim berkata, tindakan yang dicadangkan dilaksanakan melalui pelan kontigensi itu akan bermula seawal bulan November yang bakal dilaksanakan oleh Bahagian Penguat Kuasa.
“Antara persiapan dan tindakan yang akan dilaksanakan melalui pelan kontigensi ini ialah mengaktifkan Pusat Arahan Penguatkuasaan di negeri yang terlibat.

“Bahagian Penguat Kuasa KPDNHEP juga akan mempergiatkan pemeriksaan dan pemantauan ke atas semua rantaian pengedaran barangan makanan samada di peringkat pengilang, pemborong dan peruncit,” katanya.
Iskandar Halim berkata, Bahagian Penguat Kuasa KPDNHEP akan membenarkan penambahan had simpanan barang kawalan dan barangan keperluan asas sehingga 30 peratus kepada pemborong dan peruncit terpilih.
Katanya, sesi libat urus industri pengeluar dan pengimport barangan kawalan dan keperluan asas bersama agensi kerajaan lain yang terlibat dalam pengurusan bencana alam juga akan diadakan.
“KPDNHEP juga akan membantu kumpulan sasar dengan pengagihan lebihan makanan melalui program Foodbank,” katanya.
Sementara itu, Iskandar Halim berkata, pegawai penguat kuasa KPDNHEP akan mengambil tindakan ke atas mana-mana pihak yang cuba mengambil kesempatan seperti menyeleweng, menyorok, enggan menjual, mengenakan syarat jualan atau apa-apa kesalahan di bawah Akta Kawalan Bekalan 1961 dan perundangan subsidiarinya.
Menurutnya, ini termasuk kesalahan di bawah Akta Kawalan Harga dan Antipencatutan 2011 seperti melakukan pencatutan atau menjual barang kawalan melebihi harga maksimum yang ditetapkan sepanjang bencana alam.
Individu yang melakukan kesalahan di bawah Akta Kawalan Bekalan 1961 boleh dikenakan hukuman denda tidak melebihi RM 1 juta atau penjara tidak melebihi tiga tahun, manakala badan korporat pula boleh dijatuhi hukuman denda tidak melebihi RM2 juta.
Bagi kesalahan di bawah Akta Kawalan Harga dan Anti Pencatutan 2011 pula, individu atau bukan pertubuhan perbadanan boleh didenda tidak melebihi RM100,000 atau penjara tidak melebihi tiga tahun manakala pertubuhan perbadanan pula boleh didenda tidak melebihi RM500,000, katanya. -K! ONLINE


Kuasa Usaha Sementara, Kedutaan Besar Perancis dipanggil
Oleh MOHD. HUSNI MOHD. NOOR

28 Oktober 2020, 9:02 pm
PUTRAJAYA – Kuasa Usaha Sementara, Kedutaan Besar Perancis di Kuala Lumpur dipanggil ke Kementerian Luar di sini bagi menyatakan kegusaran Malaysia terhadap peningkatan ketegangan, ucapan berunsur kebencian dan fitnah terhadap Islam.
Dalam kenyataan akhbar hari ini, Kementerian Luar berkata, Malaysia berpendapat bahawa ketegangan tersebut tidak akan membolehkan kehidupan bersama secara aman dengan semua agama.
Menurutnya, ketika pertemuan itu, kementerian mengulangi pendirian Malaysia yang mengutuk sekeras-kerasnya sebarang tindakan retorik dan provokatif yang mencemarkan nama baik agama Islam, sebagaimana yang telah disaksikan oleh dunia baru-baru ini dalam bentuk penerbitan karikatur yang menggambarkan Nabi Muhammad S.A.W.
“Malaysia komited untuk menegakkan kebebasan bersuara dan ekspresi sebagai hak asasi manusia selagi mana hak-hak ini dilaksanakan dengan penuh hormat dan bertanggungjawab agar tidak berlawanan dan melanggar hak mereka yang lain.
“Malaysia juga menekankan kepentingan inisiatif untuk mengurangkan dan menghapuskan Islamofobia di semua peringkat.
“Dalam hal ini, Malaysia akan terus bekerjasama dengan masyarakat antarabangsa bagi meningkatkan rasa saling menghormati diantara agama dan mencegah ekstremisme agama,” katanya di sini hari ini.

Isu kontroversi penerbitan karikatur Nabi Muhammad oleh akhbar mingguan satira, Charlie Hebdo mendapat kecaman umat Islam di seluruh dunia termasuk Malaysia.
Malah, ia diburukkan lagi dengan kenyataan terbuka Presiden Perancis, Emmanuel Macron yang mempertahankan hak menyiarkan karikatur itu. -K! ONLINE


KKM harap dapat lebih banyak peruntukan
Oleh NOR IDAYU BOSRO

28 Oktober 2020, 8:52 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah berharap lebih banyak peruntukan dapat diberikan kepada Kementerian Kesihatan (KKM) dalam Bajet 2021 yang akan dibentangkan di Parlimen pada 6 November ini.
Beliau berkata, peruntukan tambahan itu antara lain bagi membolehkan penubuhan hospital khusus penyakit berjangkit dapat direalisasikan seperti perancangan KKM lebih-lebih ketika negara berdepan pandemik Covid-19.
“KKM sememangnya mengharapkan lebih banyak peruntukan kepada kementerian ini supaya perkhidmatan kesihatan terbaik dapat diberikan kepada rakyat di negara ini bagi penyakit berjangkit dan tidak berjangkit.
“Kita juga melihat kepada penubuhan hospital penyakit berjangkit melalui peruntukan yang diberikan,” katanya pada sidang akhbar di sini hari ini.
Noor Hisham berkata, peruntukan kepada KKM juga diperlukan bagi menambah latihan-latihan kepada pakar-pakar di lapangan dan juga perubatan di hospital.
“Jadi KKM memerlukan penambahan peruntukan untuk kita pertingkatkan lagi aktiviti dan perkhidmatan kesihatan buat rakyat di negara ini,” katanya.

Bajet 2021 akan dibentangkan Menteri Kewangan, Datuk Seri Tengku Zafrul Tengku Abdul Aziz pada 6 November ini. -K! ONLINE


Lelaki menyamar polis mengamuk di kondominium ditahan
28 Oktober 2020, 8:04 pm
PETALING JAYA – Seorang lelaki yang menyamar sebagai pegawai polis dari Unit Cawangan Khas Bukit Aman ditahan susulan membuat kekecohan sebelum menyerang anggota polis dalam satu kejadian di sebuah kondominium di Damansara di sini hari ini.
Suspek berusia 29 tahun itu ditahan susulan pihak polis menerima aduan yang mendakwa suspek itu mengamuk secara tiba-tiba daripada pengawal keselamatan kondominium berkenaan pada pukul 2 pagi.
Ketua Polis Daerah Petaling Jaya Asisten Komisioner Nik Ezanee Mohd Faisal berkata, hasil pemeriksaan pihak polis di lokasi kejadian mendapati suspek berada di bawah pengaruh alkohol.
“Dalam kejadian itu, suspek bertindak agresif dengan menendang, menumbuk serta menarik ves seorang anggota polis bertugas sehingga terkoyak.
“Selain itu, suspek juga mengeluarkan kata-kata kesat serta mengugut anggota polis dengan menyatakan bahawa dirinya boleh membuat anggota polis berkenaan ditukarkan serta merta,” katanya dalam satu kenyataan hari ini.
Menurutnya lagi, hasil pemeriksaan lanjut polis menemui satu peket lutsinar mengandung dadah jenis ganja yang disembunyikan dalam kasutnya.

“Semakan rekod lampau mendapati suspek mempunyai satu rekod berkaitan kes dadah yang disiasat mengikut Seksyen 15(1) Akta Dadah Berbahaya 1952
“Hasil ujian awal saringan air kencing mendapati suspek positif dadah jenis ganja,” ujarnya.
Tambah Nik Ezanee, suspek direman selama empat hari untuk siasatan lanjut.- K! ONLINE


Polis tumpas kegiatan judi atas talian
Oleh ASLIZA MUSA

28 Oktober 2020, 7:26 pm
IPOH – Rasa curiga orang ramai mengenai kegiatan beberapa individu ‘keluar masuk’ ke dalam satu unit rumah di Sunway City dekat Tambun di sini membongkar rahsia mereka yang menjalankan aktiviti judi atas talian.
Dalam serbuan pada pukul 9.30 malam Jumaat lalu, tangkapan membabitkan tujuh individu termasuk dua wanita berusia lingkungan 21 hingga 38 tahun yang kesemuanya warga Indonesia.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan mendapati kesemua individu itu berasal dari Pontianak, Indonesia dan masuk ke negara ini dengan menggunakan pas lawatan sosial.
Katanya, mereka yang bertindak sebagai operator itu ditawarkan gaji antara RM2,000 hingga RM5,000 berdasarkan jualan permainan yang dipromosikan menerusi aplikasi WeChat, Michat dan Facebook.
“Sasaran pelanggan adalah warga tempatan dengan menawarkan pelbagai permainan termasuk kiss, joker, 918, newturn, kiss kaya dan roulete yang melibatkan transaksi harian antara RM5,000 ke RM15,000.
“Siasatan mendapati, seorang daripada tangkapan tersebut bertindak sebagai pengajar kepada enam yang lain bagi menjalankan aktiviti berkenaan,” katanya dalam sidang akhbar di IPD Ipoh di sini hari ini.

Menurut beliau, dalam serbuan itu pihaknya merampas tiga set komputer riba, 20 telefon bimbit pelbagai jenama, set modem internet, buku catatan judi atas talian dan tujuh pasport Indonesia.
Katanya, premis tersebut disewa sejak Februari lalu dan dibantu oleh seorang lelaki tempatan yang dikenali sebagai Chow.
“Serbuan di rumah teres di kawasan berpagar dan berpengawal itu dilakukan selepas menerima aduan orang awam yang hairan dengan kegiatan yang dilakukan di rumah tersebut.
“Modus operandi sindiket ini sangat teliti sehinggakan jiran terdekat tidak mengetahui berapa ramai yang berada dalam rumah tersebut.
“Kita masuk ke dalam premis itu pun atas maklumat awam yang pelik terhadap satu unit rumah yang didapati seperti ramai orang tetapi keluar masuk individu agak terhad,” katanya.
Tambah beliau, suspek direman sehingga 7 November ini untuk siasatan mengikut Seksyen 4(1)(c) Akta Rumah Judi Terbuka 1952 dan Seksyen 15(1)(c) Akta Imigresen 1959/63. -K! ONLINE


Polis kesan penduduk Temco larikan diri guna laluan tikus
Oleh MOHD YUNUS YAKKUB

28 Oktober 2020, 6:33 pm
KUALA LANGAT – Polis akan mengesan segelintir penduduk di Flat Sungai Emas dan perumahan teres Jalan Emas 31 dan 31, Taman Sungai Emas di sini yang sempat melarikan diri menggunakan jalan tikus sebelum Perintah Kawalan Pergerakan Diperketatkan secara bersasar (Temco) dijalankan di kawasan tersebut.
Ketua Polis Daerah Kuala Langat, Superintendan Azizan Tukiman berkata, bagaimanapun jumlah itu kecil berikutan hanya terdapat satu jalan utama sahaja memasuki kawasan ini yang telah dikenakan sekatan jalan raya berikutan tempoh Perintah Kawalan Pergerakan Bersyarat.
“Penduduk yang lari ini mungkin takut berhadapan bahawa dia akan mengenai Covid-19 tersebut.
“Kita akan mengesan mereka dan mereka perlu sedar bahawa saringan ini penting dalam mengekang penularan Covid-19 selain proses saringan adalah percuma berbanding di luar yang dikenakan bayaran antara RM300 hingga RM400,” katanya pada sidang akhbar di Temco berkenaan hari ini.
Temco yang berkuatkuasa pada pukul 12.01 tengah malam tadi melibatkan 300 anggota pasukan Polis Diraja Malaysia, Angkatan Tentera Malaysia, Jabatan Sukarelawan Malaysia (Rela) dan Angkatan Pertahanan Awam (APM).
Mengulas lanjut, Azizan berkata, Temco selama 14 hari yang dijalankan dua kawasan tersebut dipercayai lebih mudah berikutan 99 peratus daripadanya merupakan warga tempatan dan selebihnya warga asing yang mempunyai majikan.

“Setakat ini, tiada cubaan melarikan diri dikesan dilakukan oleh penduduk dengan kawalan ketat sentiasa dilakukan oleh pihak berkuasa,” katanya. -K!ONLINE


Pemandu maut dihempap jentera penggelek
Oleh AZAHAR HASHIM

28 Oktober 2020, 6:35 pm
KULIM – Seorang pemandu jentera penggelek jalan maut akibat dihempap jentera tersebut di Kampung Paya Ketiau, Padang Serai di sini hari ini.
Dalam kejadian kira-kira pukul 2.30 petang itu, jentera dikendalikan mangsa, Mohd. Riduan Mohd. Ali, 33, hilang kawalan lalu terjatuh ke dalam tali air.
Mangsa dari Kampung Keda Sungai Salleh, Serdang dekat sini meninggal dunia di tempat kejadian akibat dihempap jentera berkenaan.
Ketua Polis Daerah Kulim, Superintendan Azhar Hashim berkata, kejadian berlaku ketika mangsa bersama seorang rakan sedang melakukan kerja-kerja pembaikan jalan di kampung tersebut.
Katanya, mangsa yang mengendalikan jentera itu tiba-tiba hilang kawalan menyebabkan jentera itu terbalik ke dalam tali air.
“Mangsa dipercayai tidak sempat menyelamatkan diri lalu dihempap dan tersepit di bawah jentera penggelek itu.

“Rakan mangsa yang melihat kejadian terus menyelamatkan mangsa dengan mengunakan jengkaut bagi mengangkat jentera tersebut sebelum menghubungi panggilan kecemasan untuk bantuan,” katanya di sini hari ini.
Kata beliau, rakannya berjaya mengeluarkan mangsa yang tersepit tetapi mangsa dipercayai telah meninggal dunia.
“Petugas perubatan yang tiba di lokasi mengesahkan kematian mangsa,” ujarnya.
Tambahnya, mayat mangsa kemudian dibawa ke Hospital Kulim untuk dibedah siasat bagi mengetahui punca sebenar kematian dan kes disiasat mengikut Seksyen 41 (1) Akta Pengangkutan Jalan 1987. – K! ONLINE


MB Perak bakal bertukar tidak benar
Oleh ZAKI SALLEH

28 Oktober 2020, 7:08 pm
IPOH – Pengerusi UMNO Perak, Datuk Saarani Mohamad menyangkal dakwaan khabar angin kononnya jawatan Menteri Besar akan bertukar dalam masa terdekat.
Tegas beliau yang juga Pengerusi Jawatankuasa Pembangunan Luar Bandar, Pembangunan Usahawan, Koperasi dan Hal Ehwal Pengguna negeri, dakwaan berkenaan juga adalah tidak berasas sama sekali kerana pentadbiran kerajaan negeri ketika ini berjalan dengan baik.
“Kita daripada UMNO dan Barisan Nasional (BN) menjunjung titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya mempamerkan kematangan dalam berpolitik, memahami dan menjiwai keluh-kesah rakyat.
“Justeru, tumpuan semua pihak ketika ini ialah untuk bersama-sama memerangi wabak Covid-19 serta bagaimana untuk membangunkan ekonomi negara khususnya demi rakyat Perak mengikut bidang tugas masing-masing. Itu perkara yang perlu diberi perhatian,” katanya.
Beliau berkata demikian ketika diminta pemberita mengulas tentang satu berita tular kononnnya jawatan Menteri Besar Perak yang disandang oleh Datuk Seri Ahmad Faizal Azumu yang juga Timbalan Presiden Parti Pribumi Bersatu Malaysia bakal bertukar tangan.
Mengulas lanjut, Saarani berkata, penyebaran khabar angin berkenaan juga bukanlah baharu malah sebelum ini juga tersebar berita kononnya beliau menyokong pihak-pihak tertentu selain dihasut agar mengalihkan sokongan daripada pentadbiran sedia ada.

“Tak payah kejar. Walau apapun parti, sekarang adalah masa untuk kita bantu perang Covid-19. Kita perlu beri keyakinan kepada rakyat. Bukan melayan dakwaan-dakwaan yang tidak benar,” ujarnya. -K! ONLINE


Charles De Gaulle kini lapangan terbang terbesar Eropah
Oleh KOSMO!

28 Oktober 2020, 7:34 pm
LONDON – Lapangan Terbang Heathrow London menyatakan hari ini bahawa Lapangan Terbang Antarabangsa Charles De Gaulle di Paris mengatasinya untuk menjadi lapangan terbang terbesar Eropah dari aspek bilangan penumpang dan menyalahkan penangguhan ujian Covid-19 serta sekatan perjalanan sebagai punca perkara itu berlaku.
“Untuk kali pertama, Paris Charles De Gaulle telah mengatasi Heathrow sebagai lapangan terbang terbesar di Eropah diikuti oleh Amsterdam Schiphol dan Frankfurt,” kata Heathrow dalam kemas kini perdagangannya.
Ketiga-tiga pesaing di benua tersebut telah melaksanakan sistem ujian koronavirus. Kerajaan Britain sebelum ini mengumumkan rancangan memperkenalkan ujian saringan kepada penumpang dari negara-negara berisiko tinggi menjelang 1 Disember ini bagi membantu memulihkan ekonomi Britain.
Heathrow juga menurunkan unjurannya untuk tempoh dua tahun akan datang berikutan gelombang kedua Covid-19 dan sekatan perjalanan yang berterusan.
Lapangan terbang terletak di barat London itu menambah bahawa ia dijangka membawa 22.6 juta penumpang tahun ini dan 37.1 juta penumpang pada 2021.
Ia berkurang berbanding unjuran sebelum ini iaitu 29.2 juta penumpang pada 2020 dan 62.8 juta dalam tahun 2021.

“Penurunan itu disebabkan gelombang kedua Covid-19 dan kelewatan kerajaan Britain memperkenalkan saringan bagi membuka semula sempadan Britain dengan negara-negara berisiko tinggi,” tambah Heathrow.
Heathrow yang merupakan lapangan terbang terbesar di Britain, dimiliki sebuah konsortium diterajui oleh syarikat Sepanyol, Ferrovial dan merangkumi dana kekayaan negara dari China, Singapura dan Qatar. – AFP


19 maut, 60 cedera dalam serangan misil Armenia
Oleh KOSMO!

28 Oktober 2020, 7:57 pm
BAKU, Azerbaijan – Azerbaijan menyatakan hari ini bahawa serangan peluru berpandu Armenia yang mengenai bandar Barda dekat wilayah bergolak Nagorno-Karabakh telah mengorbankan 19 penduduk awam, namun Yerevan menafikan melancarkan serangan itu.
Penasihat Presiden Azerbaijan, Hikmet Hajiyev berkata, tentera Armenia melancarkan beberapa peluru berpandu Smerch ke arah Barda dengan pejabat pendakwa raya mengumumkan 19 orang awam terbunuh dan 60 yang lain cedera.
Terdahulu, pihak berkuasa Azerbaijan mengumumkan jumlah kematian akibat serangan itu adalah 14 orang.
Sementara itu, jurucakap kementerian pertahanan Armenia, Shushan Stepanyan menafikan dakwaan Baku.
“Kenyataan Kementerian Pertahanan Azerbaijan bahawa Angkatan Bersenjata Armenia menyerang bandar Barda dengan peluru berpandu Smerch adalah tidak berasas dan salah,” katanya dalam satu kenyataan di Facebook.
Semalam empat orang awam termasuk seorang kanak-kanak dilaporkan mati dalam serangan peluru berpandu Armenia di sebuah kampung di Barda tetapi Yerevan turut menafikan melancarkan serangan itu.

Lebih 100 orang awam daripada kedua belah pihak terbunuh sejak pertempuran meletus pada 27 September lalu antara tentera Azerbaijan dan Armenia dalam konflik yang berlarutan selama puluhan tahun untuk menguasai Nagorno-Karabakh.
Kedua-dua belah pihak saling melemparkan tuduhan bahawa pihak satu lagi gagal menghormati perjanjian gencatan senjata yang dianjurkan oleh Rusia, Perancis dan Amerika Syarikat. – AFP


Polis buru 12 individu terlibat pelbagai jenayah
Oleh NUR ALINA HASSAN

28 Oktober 2020, 6:46 pm
TANGKAK – Polis giat memburu 12 individu bagi membantu siasatan membabitkan pelbagai kesalahan jenayah di daerah ini.
Ketua Polis Daerah Tangkak, Superintendan Mohd. Fadhil Minhat berkata, kesemua suspek lelaki berusia antara 17 hingga 45 tahun itu dikehendaki sejak 2010.
“Tiga daripada mereka kini turut diburu polis selepas terlibat dalam pergaduhan yang menggunakan senjata di sebuah pasaraya dekat Tanjung Agas, di sini.
“Ketiga-tiga suspek dikenali Yap Soon Kuan, 17; Toh Yong Khang, 19 dan Tan Keat Soon, 24 yang beralamat di Muar, Sungai Mati dan Ampang, Selangor.
“Mereka dikehendaki di bawah Seksyen 326 Kanun Keseksaan kerana mendatangkan cedera dan menggunakan senjata berbahaya,” katanya dalam sidang media di Ibu Pejabat Polis Daerah (IPD) hari ini.
Menurut beliau, sembilan lagi suspek pula dikehendaki bersabit kes curi kenderaan (1), curi dalam bangunan (2), samun berkawan (2), ragut (1), cabul (1), keganasan rumahtangga (1) dan mencederakan orang (1).

“Kesemua maklumat suspek adalah seperti berikut. R. Shanmugam, 40, beralamat di Taman Angkasa, Senai; Mohd. Eddey Mahil, 42, menetap di Jalan Temenggong Ahmad, Muar; Wan Zulkefli Wan Abd Jalil, 45 beralamat di Kampung Kesang, Melaka dan Muhammad Amri Ismail, 37 alamat terakhir Kampung Jelor Pasir Puteh, Kelantan.
“Muhammad Hafizi Hussin, 27 dari Kampung Wakaf Aik Tawang, Bachok, Kelantan; Azlan Ahmad Nasudin, 29 menetap di Taman Damai Jaya, Skudai; So Wee Kang, 38 beralamat di Serom 4, Sungai Mati; V. Sureis, 36, dari Taman Gadong Kota, Negeri Sembilan dan M. Ragu Raman, 35 menetap di Taman Tangkak 2,” katanya.
Polis percaya sebahagian besar daripada kesemua suspek ini masih berada di sekitar Johor dan oleh demikian.
“Justeru, kita memohon orang ramai untuk menyalurkan maklumat berkaitan kesemua suspek ini di mana-mana balai terdekat atau hubungi pegawai penyiasat yang berkenaan,” katanya.-K! ONLINE.


Johor peruntuk jumlah belanjawan lebih besar
Oleh MOHAMAD FAIZAL HASHIM

28 Oktober 2020, 6:58 pm
JOHOR BAHRU – Kerajaan negeri akan menyediakan peruntukan berkaitan Covid-19 yang melibatkan satu jumlah yang besar dalam pembentangan Belanjawan Johor 2021 pada bulan depan.
Menteri Besar, Datuk Hasni Mohammad berkata, tumpuan kerajaan negeri adalah bagi membantu mereka yang terjejas akibat Covid-19 termasuk petugas barisan hadapan seperti kakitangan Kementerian Kesihatan Malaysia (KKM) serta agensi berkaitan.
Walaubagaimana pun katanya, peruntukan tersebut haruslah mengikut kemampuan fiskal kerajaan negeri bagi membantu golongan yang terkesan penularan pandemik tersebut.
“Tumpuan kita adalah kepada golongan yang terkesan selain petugas barisan hadapan yang terlibat dengan usaha untuk memerangi Covid-19 ini.
“Kita mengambil pendekatan bahawa kerajaan negeri perlu mempunyai kedudukan fiskal yang sihat dalam usaha menguruskan bajet setiap tahun.
“Jadi, walaupun kita mahu berbelanja lebih seperti yang dimahukan, kita juga perlu memastikan kedudukan fiskal negeri berada dalam keadaan yang stabil. Itu menjadi prinsip Bajet Johor,” katanya di sini tadi.

Hasni berkata, kerajaan negeri akan mengikut secara dekat pembentangan Belanjawan Persekutuan dan bersedia untuk menjadikan Belanjawan Johor 2021 seiring dengan kerajaan pusat.
“Kerajaan negeri akan mengikuti dengan dekat bajet Kerajaan Persekutuan dan kita akan bersedia untuk menjadikan bajet Johor akan dapat membantu usaha-usaha Kerajaan Persekutuan khususnya menangani Covid- 19,” katanya.-K! ONLINE


50 petani mohon bantuan musim tengkujuh
Oleh BAHRUDDIN HATTA

28 Oktober 2020, 7:28 pm
TANAH MERAH – Ketibaan musim tengkujuh pada setiap penghujung tahun menimbulkan keresahan dalam kalangan 50 petani tanaman jagung di Kampung Paloh di sini.
Ketua peneraju kelompok penanam jagung Kampung Paloh, Mat Zin Harun, 62, berkata, setiap kali tiba musim tengkujuh, penanaman jagung tidak dapat diteruskan sehingga menyebabkan pendapatan petani terjejas.
Katanya, sehubungan dengan itu, beliau berharap pihak kerajaan dapat membantu petani-petani yang bimbang selain dapat menjangkakan bahawa keadaan ekonomi mereka akan semakin berkurang nanti.
“Saya berharap akan ada bantuan insentif untuk musim tengkujuh bagi penanam jagung di sini seperti bantuan wang seperti yang diterima oleh nelayan, penoreh getah dan petani.
“Insentif seperti ini sekurang-kurangnya akan memberi kemudahan menyara kehidupan sementara mereka tidak boleh menanam bagi penanam jagung,” katanya.
Mat Zin berkata demikian kepada pemberita pada Program Lawatan Kerja Timbalan Menteri Pertanian dan Industri Makanan II, Datuk Che Abdullah Mat Nawi bersama kelompok penanam jagung Kampung Paloh di sini hari ini.

Tambahnya, insentif berbentuk baja dan benih juga akan membantu penanam jagung selepas musim tengkujuh untuk memulakan semula kerja-kerja penanaman.
Dalam pada itu, Che Abdullah berkata, pihak kerajaan akan sentiasa memberi bantuan kepada penanam jagung dalam usaha projek tanaman mereka.
Katanya, bantuan berbentuk baja dan lain-lain akan terus diberi bagi membantu petani yang menanam jagung selain berharap lebih ramai petani jagung menerima sijil Skim Amalan Pertanian Baik Malaysia (MyGAP) pada masa akan datang.
“Bagi bantuan insentif sara diri kepada penanam jagung, perkara ini akan diketengahkan agar dapat memberi bantuan kepada kelompok penanam jagung di sini.
“Bagi aspek pemasaran jagung, kita akan meminta bantuan daripada Jabatan Pertanian Negeri agar tanaman mereka akan terus dipasarkan,” katanya. -K! ONLINE


JPJ keluarkan 53 saman dalam Operasi Khas
Oleh MOHAMAD FAIZAL HASHIM

28 Oktober 2020, 6:48 pm
JOHOR BAHRU – Jabatan Pengangkutan Jalan (JPJ) Johor mengeluarkan sebanyak 53 notis di atas pelbagai kesalahan terhadap kenderaan yang diperiksa dalam operasi khas di Jalan Pekan Nenas – Pontian berhampiran Taman Mutiara, Pontian dekat sini semalam.
Menurut kenyataan di laman Facebook rasmi JPJ Johor, notis tersebut dikeluarkan untuk diambil tindakan bagi kesalahan berkaitan dengan lesen memandu tamat tempoh, tiada lesen memandu dan lain-lain kesalahan teknikal.
Katanya, semua kesalahan tersebut akan diambil tindakan di bawah Akta Pengangkutan Jalan (APJ) 1987, Akta Pengangkutan Awam Darat (APAD) 2010 dan Kaedah-Kaedah Kenderaan Motor 1992.
“Operasi yang dibuat di Jalan Pekan Nenas-Pontian itu telah membuat pemeriksaan ke atas semua jenis kenderaan.
“Dari hasil pemeriksaan tersebut, sebanyak 53 notis telah dikeluarkan di atas kesalahan berkaitan dengan lesen memandu tamat tempoh, tiada lesen memandu dan lain-lain kesalahan teknikal,” katanya dalam satu kenyataan hari ini.
Menurut kenyataan itu, operasi khas tersebut mendapat penglibatan seramai 16 orang pegawai dan anggota daripada JPJ Cawangan Pontian.

“Aktiviti penguatkuasaan JPJ Johor akan diteruskan bagi memastikan penguatkuasaan undang-undang dan peraturan lalu lintas dan keselamatan pengguna jalan raya khususnya di negeri ini sentiasa di dalam pemantauan pihak berkuasa.
“Untuk sebarang aduan trafik bolehlah disalurkan kepada http://jpj.spab.gov.my beserta butiran pengadu dan butiran aduan,” katanya.-K! ONLINE


RM1 juta bantu usahawan mikro di Perak
Oleh ZAKI SALLEH

28 Oktober 2020, 6:24 pm
IPOH – Peruntukan sebanyak RM2.7 juta akan dipohon daripada kerajaan negeri Perak bagi membantu kira-kira 815 usahawan mikro bumiputera di negeri ini yang perniagaan mereka terkesan akibat pandemik Covid-19 layak untuk menerima bantuan menerusi Geran Prihatin Usahawan Perak (GeRUP).
Kerajaan negeri sebelum ini telah pun meluluskan peruntukan berjumlah RM1 juta bagi membantu 300 usahawan mikro bumiputera untuk menerima geran berjumlah RM3,000 yang akan dibayar mulai bulan hadapan.
Pengerusi Jawatankuasa Pembangunan Luar Bandar, Pembangunan Usahawan, Koperasi dan Hal Ehwal Pengguna negeri, Datuk Saarani Mohamad berkata, pihaknya berharap permohonan dana berkenaan diberi pertimbangan demi membantu usahawan.
Menurut beliau, bagi melaksanakan Geran GeRUP ini, kerajaan negeri telah bekerjasama dan memperuntukkan dana tersebut kepada SME Corp Malaysia melalui Pakej Rangsangan Ekonomi Negeri Perak Fasa Kedua 2020.
“Permohonan GeRUP yang dibuka mulai 16 sehingga 30 Julai lalu telah menerima 4,653 permohonan dan disaring oleh 24 agensi pembimbing yang dilantik serta disemak secara silang oleh Lembaga Hasil Dalam Negeri bagi mengelakkan permohonan bertindan dengan Geran Khas Prihatin.
“Daripada jumlah tersebut seramai 1,115 pemohon layak, bagaimana pun cuma 300 boleh dibantu. Justeru, pihak Sekretariat Pembangunan Usahawan Negeri Perak (PUNP) akan mengemukakan permohonan dana ehsan daripada kerajaan negeri,” ujarnya pada sidang akhbar di Bangunan Perak Darul Ridzuan di sini hari ini.

Hadir sama Pengarah Unit Perancang Ekonomi Negeri, Halizah Sipun dan Pengarah Sekretariat PUNP, Mohd. Razlan Mohd. Razali.
Geran RM3,000 berbentuk ‘one off’ ini bagi membantu golongan berkenaan yang terdiri daripada usahawan industri kecil dan sederhana untuk meneruskan perniagaan pasca Perintah Kawalan Pergerakan (PKP) dan Perintah Kawalan Pergerakan Bersyarat (PKPB).
Antara perniagaan yang telah diluluskan adalah daripada sektor pembuatan produk makanan, perniagaan borong dan runcit, kedai makan, bengkel dan lain-lain.
Jelas Saarani, usahawan yang akan menerima bantuan ini kemudiannya akan dipantau dan dibimbing oleh agensi-agensi berkaitan pembangunan keusahawanan bagi memastikan pembangunan kapasiti yang berterusan.
“Kita memperuntukkan sebanyak RM100,000 daripada geran ini untuk melaksanakan kursus bimbingan berkaitan pemasaran dan pengurusan akaun menerusi kerjasama dengan agensi-agensi terlibat. -K! ONLINE


801 kes positif, empat kluster baharu
Oleh SITI A'ISYAH SUKAIMI

28 Oktober 2020, 6:30 pm
PUTRAJAYA – Kes jangkitan Covid-19 hari ini melaporkan 801 kes termasuk daripada empat kluster baharu menjadikan jumlah kes positif sebanyak 29,441 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 799 adalah kes baharu membabitkan penularan tempatan manakala dua kes import dari Iran dan Arab Saudi.
“Sabah masih mencatatkan kes harian tertinggi dengan 546 termasuk dari kluster baharu iaitu Kluster Seri Gaya melibatkan Kota Kinabalu dan Tuaran dengan 11 kes baharu hari ini.
“Kluster lain ialah Kluster Greenhill di Sarawak (25 kes), Kluster Idaman di Selangor (11 kes) dan Kluster Bayu di Johor (lapan),” katanya pada sidang akhbar di Kementerian Kesihatan hari ini.
Noor Hisham berkata, lapan lagi kematian berkaitan Covid-19 dilaporkan menjadikan jumlah keseluruhan kes kematian sebanyak 246.
Pada masa sama, beliau berkata, sebanyak 573 kes pulih dilaporkan menjadikan jumlah keseluruhan kes pulih adalah 19,072 setakat hari ini. -K! ONLINE


Dua maut, 26 hilang ketika Taufan Molave badai Vietnam
Oleh KOSMO!

28 Oktober 2020, 6:11 pm
HANOI, Vietnam – Dua orang terkorban dan 26 yang lain hilang ketika Taufan Molave membadai tengah Vietnam hari ini dengan angin kencang menumbangkan pokok-pokok dan menerbangkan bumbung kediaman dalam kemusnahan antara paling buruk di negara itu sejak bertahun-tahun.
Pihak berkuasa memindahkan sekitar 375,000 orang ke tempat selamat, membatalkan beratus-ratus penerbangan dan menutup sekolah serta pantai menjelang ketibaan Molave. Ribut itu tiba di daratan di selatan Danang dengan membawa angin selaju 145 kilometer sejam.
Media tempatan melaporkan, sekurang-kurangnya dua orang terbunuh di wilayah Quang Ngai ketika berusaha melindungi kediaman mereka daripada ribut.
“Rakyat Vietnam tabah, namun ini adalah antara kemusnahan terburuk yang pernah berlaku di banyak kawasan.
“Ribut dan banjir  tidak henti-henti ini menyebabkan kemalangan jiwa, memusnahkan mata pencarian dan mengakibatkan berjuta-juta penduduk terputus hubungan,” kata Presiden Persatuan Palang Merah Vietnam, Nguyen Thi Xuan Thu.
Pasukan penyelamat turut mencari 26 nelayan yang hilang di tengah laut semasa ribut itu membadai dan menyebabkan ombak besar setinggi 6 meter dengan bekalan elektrik di Quang Ngai  terputus. Taufan Molave adalah ribut keempat melanda Vietnam bulan ini.

Kapal-kapal tentera laut dikerah untuk mencari kru dua bot nelayan itu yang hilang semasa mereka cuba berlabuh, kata Timbalan Perdana Menteri, Trinh Dinh Dung.
Larangan memancing dikuatkuasakan sejak semalam, manakala semua lapangan terbang di rantau itu ditutup sehingga diberitahu kelak.
Taufan Molave melanda selepas beberapa minggu banjir teruk dan tanah runtuh meragut 130 nyawa dan merosakkan atau memusnahkan lebih 310,000 kediaman di Vietnam, demikian menurut Persekutuan Palang Merah Antarabangsa dan Persatuan Bulan Sabit Merah (IFRC).
IFRC memberi amaran bahawa hampir 1.2 juta orang berada dalam situasi bahaya dan memerlukan bantuan.
“Ribut ini adalah satu lagi contoh dahsyat impak perubahan iklim,” kata jurucakap Palang Merah, Christopher Rassi.
Vietnam kerap dilanda bencana alam  pada musim hujan antara Jun hingga November, dengan wilayah pesisir pantai di tengah negara itu sering terjejas tetapi ribut yang melanda menjadi lebih buruk sejak beberapa tahun lalu. – AFP


KL paling ramai ditahan ingkar PKP
Oleh AHMAD SHAHERMAN SHAMSURI

28 Oktober 2020, 6:29 pm
KUALA LUMPUR – Penduduk di Wilayah Persekutuan Kuala Lumpur paling ramai ditahan atas pelbagai kesalahan ingkar Perintah Kawalan Pergerakan Pemulihan (PKPP) semalam iaitu seramai 192 individu.
Selain Kuala Lumpur, negeri Selangor dan Sabah turut mencatatkan jumlah yang ramai individu ditahan atas kesalahan sama iaitu masing-masing 155 dan 36 orang.
Menteri Kanan Keselamatan, Datuk Seri Ismail Sabri Yaakob berkata, secara keseluruhan, seramai 508 individu ditahan pada hari ke-140 PKPP dilaksanakan.
Menurutnya, daripada jumlah itu, seramai 501 individu telah dikompaun, manakala 6 individu lagi direman dan seorang dijamin.
“Kesalahan ingkar PKPP yang telah dikesan adalah tidak memakai pelitup muka 160 kes, gagal menyediakan peralatan/merekod butiran diri (113); tiada penjarakan fizikal (97); premis beroperasi lebih masa (33); aktiviti di pusat hiburan (10) dan lain-lain (95).
“Pasukan Task Force akan terus mempertingkatkan pemeriksaan serta mengambil tindakan ke atas pemilik premis dan orang awam yang tidak mematuhi SOP PKPP yang ditetapkan,”katanya pada sidang akhbar di sini hari ini. -K! ONLINE


Mayat lelaki tanpa identiti ditemui
28 Oktober 2020, 6:22 pm
KAJANG – Mayat seorang lelaki tanpa identiti ditemui dalam keadaan tertiarap di kawasan semak berhampiran jejantas Lebuh Raya Lingkaran Penyuraian Trafik Kajang (SILK) di sini hari ini.
Ketua Polis Daerah Kajang, Asisten Komisioner Mohd. Zaid Hassan berkata, pihaknya terima panggilan berhubung penemuan mayat itu pada pukul 8.38 pagi daripada orang awam.
“Mayat mangsa ditemui dalam keadaan tertiarap dan lengkap berpakaian tanpa sebarang kecederaan fizikal.
“Hasil pemeriksaan forensik mendapati mangsa telah meninggal dunia lebih 24 jam berdasarkan keadaan tubuhnya yang mula mereput,” katanya dalam satu kenyataan hari ini.
Menurutnya lagi, mayat dihantar ke Hospital Kajang untuk dibedah siasat dan kes diklasifikasikan sebagai mati mengejut.
“Orang ramai yang mempunyai maklumat berhubung kejadian boleh menghubungi pegawai penyiasat Inspektor Muaz Mazlan di talian 017 978 8804 atau mana-mana balai polis berhampiran,” ujarnya. – K! ONLINE


Kim Kardashian dikecam anjur parti hari jadi di pulau persendirian
Oleh KOSMO!

28 Oktober 2020, 6:20 pm
LOS ANGELES – Selebriti media sosial, Kim Kardashian menerima kecaman netizen apabila menyewa jet peribadi untuk menerbangkan rakan dan ahli keluarga ke pulau persendirian untuk sambutan hari lahirnya yang ke-40, hujung minggu lalu.
Kim dan sekumpulan rakan baik menghabiskan cuti hujung minggu dengan berkayak, berparti dan berenang bersama paus di pulau persendirian di mana mereka boleh berpura-pura keadaan dunia adalah normal seperti dulu, tulis wanita itu di Twitter.
Percutian itu turut dihadiri oleh adik-beradik Kim seperti Khloe, Kourtney dan adik tiri, Kendall Jenner di Tahiti, 6,400 kilometer (km) dari Los Angeles.
Mereka semua menaiki pesawat Boeing 777 ke sana, menurut laporan E! dan TMZ.
Suami Kim, Kanye West yang juga rapper tersohor dipercayai menyertai keraian itu sedikit lewat.
“Sebelum wabak Covid-19 melanda, kita tidak pernah menghargai kemewahan seperti bercuti dan meluangkan masa bersama keluarga dalam persekitaran yang selamat,” kata Kim.

Tindakan Kim mendapat kritikan daripada netizen yang menuduh dia mementingkan diri apabila bercuti tatkala seluruh dunia berdepan situasi pandemik maut dan semua penerbangan keluar negara adalah diharamkan.
“Bagus, orang di sini terpaksa mengucapkan selamat tinggal kepada yang tersayang saat mereka meninggal dunia seorang diri di hospital dan anda pula sibuk menayangkan kegembiraan pada mereka yang sedang menderita,” kata seorang pengguna Twitter.
Kim dalam satu kenyataan menegaskan semua tetamu yang hadir di parti hari lahirnya sudah menjalani kuarantin kendiri selama dua minggu dan menjalani beberapa peringkat pemeriksaan kesihatan.
Terdahulu, aktres dan heroin filem Wonder Woman, Gal Gadot turut menerima kecaman apabila memuat naik video keluarganya menyanyikan lagu ‘Imagine’ nyanyian John Lennon dari kediaman mewah di Los Angeles yang dikatakan tidak menghormati perasaan orang kurang berkemampuan. – AFP


Penggeledahan pintu-pintu kesan 200 individu belum disaring Covid-19
Oleh MOHD YUNUS YAKKUB

28 Oktober 2020, 5:59 pm
KUALA LANGAT – Pihak berkuasa akan melakukan proses penggeledahan pintu ke pintu esok dalam mengesan kira-kira 200 penduduk yang belum melakukan ujian saringan Covid-19 di Flat Sungai Emas dan perumahan teres Jalan Emas 31 dan 31 di sini yang dikenakan Perintah Kawalan Pergerakan Diperketatkan secara bersasar (Temco).
Pengerusi Jawatankuasa Bencana Kuala Langat, Mohd. Jusni Hashim berkata, langkah itu bertujuan dalam mengekang penularan Covid-19 di kawasan tersebut yang merupakan kluster Bah Manggis.
Katanya, terdapat 1,300 penduduk di kedua-dua kawasan tersebut.
“Sebanyak sembilan pasukan akan terlibat dalam proses penggeledahan dengan menjangkakan proses saringan terhadap 200 individu tersebut dapat diselesaikan esok.
“Jumlah keluasan Temco ini adalah 5.9 hektar dengan perimeter 1075.34 meter dan 83 peratus daripada penduduk di sini adalah penduduk yang berasal dari Sabah,” katanya pada sidang akhbar di Temco berkenaan hari ini.
Menurut beliau yang merupakan Pegawai Daerah Kuala Langat, bagi kawasan Flat Sungai Emas mendapati 938 individu telah mengetahui keputusannya daripada 991 penduduk yang telah melakukan saringan Covid-19 itu.

Ujar Mohd. Jusni, daripada 63 kes kluster Bah Manggis di Kuala Langat mendapati 42 daripadanya dikesan di Flat Sungai Emas dan baki 21 kes di lokaliti lain.
“Selain itu, Pejabat Kesihatan Daerah (PKD) Kuala Langat telah mengambil tindakan awal bermula 18 Oktober lalu dengan melakukan saringan terhadap 1923 orang kontak yang telah dikenalpasti daripada kluster ini dengan 1,833 daripadanya telah mengetahui keputusannya.
“PKD Kuala Langat juga telah melakukan saringan terhadap 1,000 pelajar daripada 10 buah sekolah dan dua buah pra sekolah berdekatan dengan kluster Bah Manggis dengan dua kes positif dikesan melibatkan mereka berusia 11 dan 16 tahun,” katanya.
Mengulas lanjut, beliau berkata, kerajaan negeri akan menyediakan bank makanan dan Pertubuhan Peladang Kawasan (PPK) Kuala Langat menawarkan perkhidmatan pembelian secara online dan penghantaran terus kepada penduduk.
“Kedai bergerak juga akan dibuka oleh PPK Kuala Langat di kawasan Temco ini,” katanya. -K!ONLINE